Pasaran global tak menentu beri kesan kepada Bursa Malaysia

Bursa Malaysia dijangka diniagakan secara berhati-hati dengan kecenderungan ke arah aliran menurun pada minggu akan datang kerana para pelabur masih bimbang akan keadaan pasaran global yang masih tidak menentu, kata seorang peniaga.

Ketua Ekonomi Bank Islam Mohd Afzanizam Abdul Rashid berkata FTSE Bursa Malaysia KLCI diunjur bergerak sekitar paras 1,450 minggu depan dan akan terus kekal hambar memandangkan ketidaktentuan prospek ekonomi global dilihat semakin ketara, lapor Bernama.

“Bank-bank pusat utama nampaknya bertegas untuk menaikkan kadar faedah penanda aras mereka dalam usaha untuk mengelak tekanan inflasi. Ini akan dapat mengurangkan keadaan mudah tunai global dengan lebih berkesan,” katanya kepada Bernama.

Rizab Persekutuan Amerika Syarikat pada hari Rabu menaikkan kadar faedah sebanyak 75 mata asas kepada antara 1.50 peratus dan 1.75 peratus selepas mesyuarat Jawatankuasa Pasaran Terbuka Persekutuannya.

Justeru, Afzanizam berpendapat pelabur institusi berkemungkinan besar akan meningkatkan pegangan tunai mereka memandangkan keadaan pasaran yang tidak menentu.

Pada Jumaat, FBM KLCI jatuh 16.03 mata untuk mengakhiri urus niaga pada paras 1,456.74, menyaksikan kaunter rugi sebanyak 726 rugi berbanding 267 kaunter untung.

Pada asas mingguan, FBM KLCI susut 37.21 mata kepada 1,456.74 daripada 1,493.95 pada minggu sebelumnya.

Di papan indeks, indeks FBMT100 menguncup 292.34 mata kepada 10,137.01, Indeks FBM Emas Syariah lemah 470.75 mata menjadi 10,526.49, Indeks FBM Emas berkurangan 335.78 mata kepada 10,397.87, Indeks FBM ACE jatuh 300.38 mata menjadi 4,833.98 manakala FBM 70 lemah 499.17 mata kepada 12,614.41.

Mengikut sektor, Indeks Perladangan susut 378.42 mata kepada 7,218.23, Indeks Produk dan Perkhidmatan Perindustrian turun 7.02 mata kepada 186.31 dan Indeks Tenaga mengecil 63.78 mata menjadi 719.89.

Sementara itu, indeks Perkhidmatan Kewangan berkurangan 114.29 mata kepada 16,305.84, Indeks Penjagaan Kesihatan kerugian 141.43 mata kepada 1,669.81, dan Indeks Teknologi turun 4.76 mata kepada 63.00.

Dalam pada itu, jumlah dagangan mingguan lebih tinggi untuk mencatatkan sebanyak 13.95 bilion unit bernilai RM11.06 bilion berbanding 11.03 bilion unit bernilai RM7.49 bilion minggu lepas.

Jumlah dagangan Pasaran Utama meningkat kepada 8.34 bilion saham bernilai RM9.84 bilion daripada 6.42 bilion saham bernilai RM6.28 bilion pada minggu sebelumnya.

Bagi jumlah dagangan waran, ia mengukuh kepada 2.64 bilion unit bernilai RM468.76 juta berbanding 1.65 bilion unit bernilai RM291.43 juta sebelumnya.

Jumlah dagangan Pasaran ACE pula mengembang kepada 2.95 bilion saham bernilai RM745.40 juta daripada 2.94 bilion saham bernilai RM916.51 juta minggu sebelumnya.


Timbalan Presiden KDM keluar parti sekali lagi, jadi ADUN Bebas

Ahli Dewan Undangan Negeri (ADUN) Limbahau Datuk Juil Nuatim hari ini mengumumkan keluar daripada Parti Kesejahteraan Demokratik Masyarakat (KDM) dan menjadi ADUN Bebas.

Juil berkata beliau kini seorang ADUN Bebas yang menyokong kepimpinan Datuk Seri Hajiji Noor sebagai Ketua Menteri dan kerajaan pimpinannya, menurut laporan Bernama.

“Ya saya keluar (parti), kini sebagai ADUN Bebas buat masa ini, untuk sertai parti lain kita tengok dahulu mana parti yang boleh bawa pembangunan dan kemajuan di kawasan DUN Limbahau.

“Tiada juga perselisihan dengan Presiden KDM (Datuk Peter Anthony) cuma di peringkat negeri, kita mahu bawa pembangunan di kawasan kita,” katanya yang juga Timbalan Presiden KDM ketika dihubungi pemberita di sini hari ini.

Pada Pilihan Raya Negeri Sabah ke-16 pada 2020, Juil yang ketika itu mewakili Parti Warisan memenangi kerusi DUN Limbahau dengan majoriti 2,523 undi, sebelum bertindak keluar daripada parti itu pada Disember 2021.

Susulan tindakan Juil, KDM kini hanya mempunyai kerusi DUN Melalap diwakili Peter dan kerusi Parlimen Kota Marudu diwakili Timbalan Presidennya Datuk Wetrom Bahanda.

Riduan Rubin yang merupakan Ahli KDM menang kerusi Parlimen Tenom dengan majoriti 1,108 sebagai calon Bebas pada Pilihan Raya Umum ke-15 tahun lepas.


i-Citra jadi i-Kecewa, netizen kecam harapan palsu Pemuda, Asyraf Wajdi

Rakyat marah! Bukan disebabkan Menteri Kewangan Senator Tengku Datuk Seri Zafrul Tengku Abdul Aziz tidak mengumumkan pengeluaran i-Citra RM10,000 secara one-off, tetapi kerana harapan palsu dijanjikan Ketua Pemuda UMNO Datuk Asyraf Wajdi Dusuki.

Sebelum ini, Asyraf dan pergerakan itu beria-ia memberi janji manis kepada puluhan ribu individu berkenaan pengeluaran one-off itu, namun ternyata ia tidak disebut langsung dalam Bajet 2022.

Asyraf begitu yakin bahawa kerajaan pimpinan Naib Presiden UMNO Datuk Seri Ismail Sabri Yaakob akan mendengar desakan Pemuda bagi meluluskan pengeluaran i-Citra one-off itu.

Sebab itu, apa sahaja pertemuannya dengan KWSP, Menteri Kewangan, hatta dengan Perdana Menteri sekali pun, dimuat naik dalam laman sosialnya bagi memberi harapan kepada orang ramai.

Sebelum pembentangan Bajet 2022 semalam, boleh dikatakan setiap hari netizen disajikan dengan keyakinan akan dapat membuat pengeluaran RM10,000 daripada akaun Kumpulan Wang Simpanan Pekerja (KWSP).

Tak berkelip mata netizen menunggu depan televisyen untuk mendengar Bajet 2022. Fokus mereka kepada pengeluaran i-Citra RM10,000 secara one-off sebagaimana yang diuar-uarkan Asyraf dan Pemuda UMNO.

Namun, sehingga ke penamat ucapan Tengku Zafrul, i-Citra tidak juga muncul. Walaupun, Menteri Kewangan menyentuh juga sedikit mengenai KWSP tetapi bukan one-off RM10,000.

Pagi tadi ketika mengulas Bajet 2022 itu menerusi laman Facebooknya, Asyraf melahirkan kekecewaannya kerana pengeluaran one-off RM10,000 tidak disentuh dalam ucapan dan dokumen belanjawan untuk tahun depan.

Susulan itu, netizen terus melenting dan menyerang beliau dengan teruk, malah ada yang memaki hamun kerana berpendapat mereka telah ditipu.

Sesetengah netizen yang begitu kecewa turut menyifatkan Asyraf dan Pemuda UMNO tidak boleh dipercayai. Apa yang mereka harapkan ialah i-Citra RM10,000 one-off, tetapi yang mereka dapat ialah i-Kecewa dan tuala wanita one-off.

Ada yang menyindir Asyraf dan Pemuda UMNO dengan mengatakan kerajaan Ismail Sabri tidak melayan pergerakan itu, sedangkan ketika zaman kerajaan Perikatan Nasional (PN) sebelum ini, permintaan mereka diterima, termasuk pengeluaran i-Citra yang sehingga sekarang dilaksanakan.

Pada 28 Jun lalu, Perdana Menteri ketika itu Tan Sri Muhyiddin Yassin mengumumkan Kerajaan PN menerusi KWSP memperkenalkan kemudahan pengeluaran baharu iaitu i-Citra bagi meringankan beban kewangan ahli yang terjejas akibat Perintah Kawalan Pergerakan (PKP).

Menurutnya, menerusi i-Citra, seramai 12.6 juta ahli KWSP boleh membuat pengeluaran sehingga RM5,000 dengan kadar bayaran tetap RM1,000 sebulan untuk tempoh lima bulan tertakluk kepada jumlah simpanan ahli.

“Pelaksanaan i-Citra dijangka dapat menyalurkan RM30 bilion kepada rakyat untuk menampung keperluan harian,” katanya ketika melancarkan Pakej Perlindungan Rakyat dan Pemulihan Ekonomi (PEMULIH).

Sebaliknya, Asyraf yang pernah menjadi calon Barisan Nasional (BN) pada Pilihan Raya Umum Ke-14 lalu tetapi kalah kepada calon PAS, adalah antara muka-muka dalam UMNO yang kuat menentang kerajaan PN.

Selepas kerajaan PN tumbang, Asyraf dan Pemuda UMNO menggariskan tuntutan baharu, kononnya tuntutan rakyat, kepada kerajaan Ismail Sabri yang antara lainnya ialah pengeluaran i-Citra RM10,000 secara one-off.

Namun, jawapan telah diperoleh dalam ucapan Tengku Zafrul semalam yang tidak menyebut langsung mengenai one-off RM10,000.


Akar umbi DAP turut sahut keterujaan UMNO untuk jalin kerjasama politik

Selepas UMNO menyatakan kesediaan untuk bekerjasama, kini akar umbi DAP pula menyahut dengan keterujaan sama yang mengatakan komitmen untuk menjalinkan kerjasama politik tersebut atas dasar kepentingan rakyat.

Keterujaan tersebut disokong disuarakan Naib Pengerusi DAP Perak, Dr. Abdul Aziz Bari yang memberi bayangan kerjasama politik dengan UMNO dan DAP boleh direalisasikan memandangkan usaha ke arah itu kini semakin positif dan mula diterima akar umbi DAP sendiri.

“Tiada yang mustahil dan DAP ada cakap bekerjasama atas kepentingan rakyat terutama sekiranya ada dialog… dan ketika jalan buntu tiada kerajaan kuat.

“Misalnya di Perak baru berlaku, ini kita setuju untuk bekerjasama dengan UMNO apa masalahnya, dengan syarat kena patuh dan komited dengan ketelusan dan anti rasuah saya fikir itu boleh dibincangkan,” katanya kepada Agenda Daily.

Menurut Aziz, kemungkinan kerjasama politik tersebut berjaya tidak boleh ditolak sama sekali, malah sebelum ini DAP pernah bekerjasama dengan PAS dan mustahil untuk bekerjasama dengan UMNO tidak boleh menjadi sattu kenyataan.

“Nak bekerjasama dengan UMNO ini sebagai pengkhianatan dan sebagainya, tetapi soalnya sekarang ini bukan kerjasama tiada syarat apa-apa yang keduanya kalau dengan PAS boleh apa masalah dengan UMNO, lagi pun perkara itu tidak disebut secara terperici lagi apa yang nak serangnya.

“Kalau perkara itu dibincang secara terbuka dan betul tak semestinya orang menentang sebab itu saya kata Pakatan Rakyat mustahil bagi DAP duduk dengan PAS dan akhirnya jadi kawan baik,” katanya.

Agenda Daily sebelum ini melaporkan pemimpin akar umbi UMNO teruja untuk melihat kerjasama dengan DAP menjadi realiti rentetan langkah Ketua Wanita UMNO, Datuk Seri Noraini Ahmad menjemput wakil DAP, Ong Kian Ming dalam satu program bersama baru-baru ini di Bangi.

Sementara itu, bekas Naib Pengerusi DAP, Tunku Abdul Aziz Ibrahim memberikan pandangan berbeza dengan menggesa supaya kerjasama tersebut tidak patut ‘dihalalkan’ semata-mata ingin mengejar kuasa yang kini berada di tangan Perikatan Nasional (PN).

“Saya memang tak bersetuju kita masukkan DAP untuk bekerjasama, saya tak boleh terima jika itu yang UMNO ingin lakukan.

“Saya bukan ahli UMNO tetapi sebagai penyokong kuat ahli UMNO, kalau nak bekerjasama dengan DAP itu bukan caranya,” katanya.

Tunku Aziz juga menegaskan kerjasama tersebut dilihat mungkin tidak bersesuaian kerana bimbang dengan cengkaman DAP terhadap UMNO dalam kerjasama yang bakal terjalin.

Dalam pada itu, bekas Naib Pengerusi DAP, Dr Tan Seng Giaw turut berkata, kerjasama UMNO dan DAP bukan perkara baharu untuk dibincangkan, namun ia tidak pernah tercapai sehingga hari ini.

“Perkara ini sudah berlanjutan bertahun-tahun, bukan perkara baharu lagi pada saya, pergi tanya DAP sendiri, saya sudah tidak terlibat.” katanya ringkas.

Terdahulu, Presiden UMNO, Datuk Seri Dr. Ahmad Zahid Hamidi memberi bayangan mengenai pembentukan jajaran atau gabungan politik baharu yang dinamakan Perikatan 3.0 pada Pilihan Raya Umum Ke-15 (PRU-15).

Beliau juga memberi bayangan bahawa ada usaha ke arah itu yang melibatkan gabungan bersama PKR dan DAP selepas mempertimbangkan kesesuaian dinamik politik negara yang sentiasa berubah atau mengikut perubahan semasa.


Mamat Khalid meninggal dunia

Pengarah filem dan drama terkenal Mohamad Mohamad Khalid atau lebih dikenali sebagai Mamat Khalid meninggal dunia di Hospital Slim River, Perak, awal pagi tadi akibat serangan jantung.

Berita pemergian Mamat, 58, dikongsi menerusi Facebook Din Dressa dan Pian Habib.

“Dukacita dimaklumkan bahawa Mamat Khalid telah meninggal dunia sebentar tadi di Hospital Slim River. Semoga Allahyarham ditempatkan dalam kalangan orang beriman.

“Jasa beliau dalam bidang perfileman amat dihargai lebih-lebih lagi dalam memperkenalkan watak Pembantu Perubatan dalam filem-filem arahan beliau” tulis Din Dressa.

Difahamkan, Allahyarham pengsan di restorannya, Sarang Art Hub di Tanjung Malim, Perak sebelum dikejarkan ke Hospital Slim River dan disahkan meninggal dunia.

Allahyarham pernah dimasukkan ke Unit Rawatan Rapi (ICU) di sebuah pusat perubatan selepas mengalami sesak nafas pada Oktober 2019.

Doktor mengesahkan beliau menghidap pneumonia.

Mamat meninggalkan seorang balu Hasmah Hassan dan lima anak.

Jenazah akan dikebumikan di Ipoh, Perak, hari ini.

Pengarah hebat ini paling popular dengan karyanya Hantu Kak Limah, Zombie Kampung Pisang, Man Laksa, Rock Oo, Rock Bro, 16 Puasa, 17 Puasa, 18 Puasa Di Kampung Pisang dan banyak lagi.


Sokongan majoriti MP diperlukan untuk lulus GEG, selamatkan dua juta nyawa

Rang Undang-Undang (RUU) Kawalan Produk Tembakau dan Merokok 2022 yang diusahakan sejak lebih sedekad lalu, pada masa ini, sedang dikupas oleh ahli Dewan Rakyat, dan persetujuan majoriti mereka diperlukan untuk pelaksanaannya demi menyelamatkan dua juta nyawa rakyat menjelang 2040.

Jika diluluskan, Malaysia bakal melakar sejarah dengan melahirkan Generasi Penamat melalui strategi Generational End Game (GEG) yang melarang individu yang lahir pada dan selepas 2007 merokok, membeli atau memiliki produk tembakau atau peranti merokok, menurut laporan Bernama.

Disifatkan oleh kerajaan sebagai agenda paling mustahak kerana mampu mengurangkan kematian akibat penyakit berkaitan tabiat merokok, Menteri Kesihatan Khairy Jamaluddin berulang kali menegaskan kepentingan undang-undang itu bagi rakyat dan negara.

“Jika diluluskan dan pelaksanaan GEG berjaya, kita dapat elakkan dua juta kematian. Tidak banyak rang undang-undang di negara ini yang boleh menyelamatkan nyawa sebegitu banyak (dan) sebab itu, saya merayu ahli-ahli Parlimen bersama-sama meluluskan rang undang-undang ini,” katanya semasa temu bual khas mengenai RUU tersebut bersama media di Putrajaya, Jumaat lepas.

Antara lain, undang-undang itu memperuntukkan individu yang lahir pada 1 Jan 2007 dan seterusnya yang merokok produk tembakau atau produk pengganti tembakau, menggunakan peranti merokok atau memiliki produk tembakau, bahan merokok, produk pengganti tembakau atau peranti merokok, boleh didenda tidak melebihi RM5,000, jika sabit kesalahan.

Bagi mereka yang membeli produk tembakau, bahan merokok dan produk pengganti tembakau atau peranti merokok juga berdepan hukuman denda hingga RM5,000, jika sabit kesalahan.

Menurut Khairy, kerajaan menanggung perbelanjaan yang sangat tinggi untuk rawatan akibat komplikasi merokok berbanding hasil yang diperoleh daripada industri itu.

Pada 2020 sahaja, kerajaan membelanjakan RM6.21 bilion bagi rawatan penyakit akibat komplikasi merokok dan dijangka meningkat kepada RM8.77 bilion menjelang 2030. Kos rawatan bagi seorang pesakit rokok elektronik (vap) atau Vaping Associated Lung Injury (EVALI) pula melebihi RM150,000 untuk 12 hari kemasukan hospital dan dianggar berjumlah RM369 juta bagi merawat 2,445 orang menjelang 2030.

Pada temu bual khas itu juga Khairy berkata kerajaan akan menubuhkan sebuah jawatankuasa khas untuk meneliti keberkesanan undang-undang tersebut selepas pelaksanaannya, selain memberi jaminan semakan semula selepas 10 tahun dikuatkuasakan.

Sementara itu, Ketua Sektor Kawalan Tembakau Kementerian Kesihatan (KKM) Dr Noraryana Hassan ketika mengulas lanjut strategi GEG tersebut kepada Bernama, berkata RUU berkenaan amat kritikal bagi negara demi mengawal kemudaratan produk tembakau yang telah mengakibatkan kematian lebih lapan juta orang di seluruh dunia, termasuk kira-kira 27,000 orang di Malaysia, setahun.

Selain itu, undang-undang berkenaan juga perlu bagi mengawal selia penjualan produk rokok elektronik dan vap yang selama ini tidak dikawal di negara ini.

“Semua kawalan yang digariskan di bawah RUU ini akan dapat mengurangkan peratusan (mereka yang) merokok, dan impaknya nanti akan dapat mengurangkan jumlah perbelanjaan negara, terutama bagi merawat penyakit yang disebabkan oleh komplikasi tabiat merokok termasuk rokok elektronik dan vap iaitu penyakit EVALI,” katanya.

Menurutnya, pada masa ini rokok elektronik dan vap tidak dapat dikawal menerusi Akta Makanan 1983 kerana akta itu hanya meliputi penggunaan produk merokok berasaskan tembakau sedangkan vap dan rokok elektronik menggunakan cecair bukan tembakau.

Jelas beliau, jika RUU itu gagal diluluskan, impaknya ialah pendedahan amalan merokok kepada kumpulan kohort GEG selepas mereka berumur 18 tahun.

Memetik Tinjauan Kesihatan dan Morbiditi Kebangsaan 2019, Dr Noraryana berkata peratusan merokok dalam kalangan remaja berumur 18 tahun (iaitu had umur tidak lagi terikat dengan larangan merokok) adalah tinggi.

“Dianggarkan sebanyak 24.49 peratus remaja berumur 18 tahun berbanding dengan kohort sebelumnya (15 hingga 17 tahun) iaitu hanya 7.7 peratus, merokok. Daripada jumlah itu, 22.78 peratus menggunakan rokok tembakau. Bagi penggunaan rokok elektronik pula, (sebanyak) 12.31 peratus remaja berumur 18 tahun telah menggunakan rokok elektronik berbanding lima peratus kohort sebelumnya (15 hingga 17 tahun),” katanya.

Kesan lain ialah bilangan kematian pramatang akan meningkat. Ketika ini, menurut Malaysian Factsheet The Tobacco Atlas 2019, bilangan kematian pramatang dianggarkan 27,000 setahun.

Mengulas syor Jawatankuasa Pilihan Khas Kesihatan, Sains dan Inovasi Parlimen agar GEG ditangguhkan selama tiga tahun, beliau berkata jika syor itu diterima, jumlah kematian akan meningkat kepada 81,000 orang dalam tempoh tiga tahun berkenaan.

“Ini belum dikira jangka masa tambahan untuk membuat usul dan dibentangkan di Parlimen,” tambah beliau.

Kesan kepada negara pula ialah dari segi produktiviti kerana kehilangan sumber manusia pada peringkat usia produktif, kata Dr Noraryana.

“Penyusutan kualiti kehidupan akibat kesan komplikasi penyakit yang dihadapi akan memberikan kesan kepada produktiviti sesebuah negara. Jumlah masa bekerja yang terjejas termasuk masa yang digunakan untuk merokok ketika bertugas juga perlu diambil kira.

“Quality Adjusted Life Years (QALY) merupakan satu bentuk pengukuran yang digunakan untuk menganggarkan kualiti kehidupan seseorang. Kajian telah menunjukkan mereka yang merokok mengalami kemerosotan kualiti kehidupan berbanding mereka yang tidak merokok.

“Sekiranya pelaksanaan GEG ini ditangguhkan dan dibahaskan selepas tempoh tiga tahun sebagaimana syor jawatankuasa itu, maka kesan jangka panjang terhadap produktiviti negara akan berlaku,” katanya lagi.


Indonesia tarik balik larangan eksport minyak sawit mulai 23 Mei

Indonesia akan menarik balik larangan eksport minyak sawitnya mulai Isnin (23 Mei) berikutan peningkatan dalam bekalan minyak masak domestik, kata Presiden Joko Widodo pada Khamis (19 Mei).

Keputusan untuk menarik balik larangan itu diambil walaupun harga minyak masak pukal belum mencapai harga sasaran 14,000 rupiah seliter, kerana kerajaan mempertimbangkan kebajikan 17 juta pekerja dalam industri minyak sawit, kata presiden dalam satu kenyataan video.

Terdahulu, Menteri Kewangan Indonesia pada Khamis berkata beliau akan mengemukakan kepada presiden permintaan ahli jawatankuasa bajet Parlimen untuk mengkaji semula larangan eksport minyak sawit yang dikenakan bulan lalu bagi mengawal harga minyak masak yang melambung tinggi.

Sri Mulyani Indrawati menganggarkan larangan itu akan mengurangkan hasil kerajaan sebanyak 6 trilion rupiah sebulan, katanya kepada pemberita selepas jawatankuasa itu meluluskan permintaannya untuk subsidi tenaga tambahan.

Semasa pendengaran bajet, ahli Parlimen telah menggesa kerajaan menilai semula larangan eksport tetapi tidak membincangkan dasar itu secara terperinci.

Pembatalan larangan eksport minyak sawit oleh Indonesia, pembekal minyak makan terbesar dunia, akan membawa kelegaan kepada pasaran global selepas perang di Ukraine menyekat bekalan.

Eksport minyak sawit mentah dan produk ditapis lain termasuk olein sawit dan minyak masak terpakai boleh disambung semula mulai 23 Mei, kata Presiden Widodo ketika taklimat dalam talian pada Khamis.

Larangan Indonesia, yang dikenakan sejak 28 April, merupakan salah satu tindakan perlindungan tanaman terbesar sejak pencerobohan Russia ke atas Ukraine, yang menghalang eksport minyak bunga matahari dan memburukkan lagi kekurangan global.

Minyak sawit digunakan dalam segala-galanya daripada makanan kepada sabun kepada bahan api, dan langkah Indonesia mengancam untuk meningkatkan kos lebih tinggi lagi merentasi pelbagai rantaian bekalan pada masa inflasi yang berleluasa.

Kerajaan telah bergelut untuk mengawal harga dan mendapatkan bekalan tempatan sejak Disember, dengan pelbagai langkah mulai daripada had harga, kepada sekatan eksport dan pemberian wang tunai untuk isi rumah dan penjaja.

Tetapi semua itu gagal menurunkan harga kepada sasaran kerajaan 14,000 rupiah seliter minyak pukal. Kos yang melonjak membantu mendorong inflasi ke paras tertinggi tiga tahun pada bulan April.

Pengharaman Indonesia secara meluas dijangkakan untuk jangka pendek.

Gro Intelligence, sebuah firma analisis pertanian, berkata kerajaan boleh dipaksa untuk melonggarkan langkah itu menjelang minggu keempat Mei untuk mengelakkan tangki simpanan daripada melimpah.

Sebuah kumpulan industri juga meramalkan bahawa dasar itu akan berakhir bulan ini. – Reuters/Bloomberg


80,000 Rohingya akan dihantar ke pulau di Teluk Benggala

Bangladesh akan memindahkan lebih 80,000 pelarian Rohingya dari kem pelarian di negara itu ke pulau yang terletak di Teluk Benggala setelah menandatangani perjanjian bantuan dengan Pertubuhan Bangsa-Bangsa Bersatu (PBB).

Setakat ini, kira-kira 19,000 pelarian Muslim etnik Rohingya dari Myanmar dipindahkan dari kem pelarian yang sesak ke Pulau Bhashan Char.

Pesuruhjaya Mengenai Pelarian Bangladesh, Shah Rezwan Hayat puluhan ribu lagi akan dihantar sebaik sahaja selepas ribut monsun yang melanda Teluk Benggala berakhir pada November ini.

“Kami menyasarkan pemindahan 81,000 pelarian Rohingya ke Bhashan Char pada akhir Februari bagi memenuhi kuota 100,000 orang,” katanya kepada AFP.

Kerajaan membelanjakan kira-kira AS$350 juta (RM1.5 bilion) membina tempat perlindungan di pulau seluas 53 kilometer persegi itu, yang terbentuk di laut sekitar 20 tahun lalu.

Dalam keadaan cuaca yang tidak menentu, kedudukan pulau itu sejauh 60 kilometer dari tanah besar Bangladesh, menyebabkan sesetengah kumpulan Rohingya mendakwa pelarian dipaksa untuk tinggal di pulau itu.

Kini terdapat kira-kira 850,000 Rohingya tinggal di dalam kem pelarian yang sesak di sepanjang sempadan Bangladesh-Myanmar.
Sebilangan besar melarikan diri daripada tindakan tentera Myanmar pada tahun 2017 yang dikatakan PBB sebagai pembunuhan beramai-ramai.

Pada masa sama, ratusan pelarian Rohingya dilaporkan cuba lari dari pulau itu tetapi ditahan semula, manakala puluhan lagi maut ketika cuba lari menggunakan bot pada Ogos.

PBB telah menyatakan keraguan mengenai penempatan semula itu, tetapi pegawai Bangladesh dan PBB kemudiannya sepakat untuk memberi peranan kepada badan dunia itu dalam menyalurkan bantuan kemanusiaan dan memantau keadaan di pulau itu.

Jurucakap Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) pula berkata pihaknya akan memastikan PBB menandatangani memorandum persefahaman dengan Bangladesh bagi melindungi pelarian Rohingya di Bhashan Char.

Hayat berkata PBB akan memainkan peranan yang lebih besar di pulau itu berbanding apa yang mampu dilakukan di kem pelarian sekitar Bangladesh.

“Penduduk Bhashan Char akan menerima layanan yang serupa, sesuai dengan kemanusiaan, dengan apa yang kini diberikan kepada orang-orang di kem Cox’s Bazar,” kata Hayat. – AFP


Rasuah RM2 juta: Zahid sebut peranan Najib ‘arah lulus’ projek visa

Presiden UMNO Datuk Seri Ahmad Zahid Hamidi hari ini menjelaskan peranan Datuk Seri Najib Razak sebagai Perdana Menteri (PM) ketika itu, dalam keterangan membela diri pada perbicaraan rasuahnya, yang turut melibatkan tiga keping cek bernilai RM2 juta.

Bekas Menteri Dalam Negeri itu memberitahu Mahkamah Tinggi bahawa RM2 juta dalam tiga keping cek – yang diterimanya pada 2017 dan 2018 daripada seorang ahli perniagaan – bukan rasuah untuk mendapatkan projek untuk syarikat kedua daripada Kementerian Dalam Negeri (KDN).

Zahid sebaliknya berkata beliau tidak pernah meminta sebarang wang daripada ahli perniagaan Azlan Shah Jeffril atau sesiapa daripada syarikat Profound Radiance Sdn Bhd.

Beliau mendakwa bahawa cek berjumlah RM2 juta itu diserahkan kepadanya untuk “sedekah” dan sebagai sumbangan politik kepadanya sebagai timbalan perdana menteri ketika pilihan raya semakin hampir.

Memberi keterangan dalam pembelaannya sendiri pada perbicaraan rasuahnya, Zahid berkata beliau tidak ingat bila tiga cek itu diserahkan kepadanya, tetapi menyatakan Azlan Shah sebelum ini memberitahu mahkamah bahawa cek ini diserahkan tiga kali secara berasingan.

Zahid turut menafikan cek RM2 juta itu diberikan kepadanya sebagai ganjaran, dengan mendakwa bukan beliau yang meluluskan pelantikan Profound Radiance untuk projek KDN bagi pusat sehenti pemprosesan visa di Nepal dan Pakistan.

Sebaliknya, beliau menekankan peranan Najib dalam perkara itu, dengan menyatakan bahawa Profound Radiance telah terlebih dahulu menulis kepada bekas PM itu untuk merayu pembatalan pelantikan syarikat berkenaan bagi mengendalikan pusat sehenti pemprosesan visa di Bangladesh.

Menurutnya Najib kemudiannya telah meminitkan atau menulis dengan tangan pada surat Profound Radiance “YAB Datuk Seri Dr Zahid, setuju diberi peluang jika tiada kesalahan dilakukan”.

Memberitahu mahkamah, Zahid berkata beliau telah menafsirkan minit ini sebagai “arahan” daripada PM kerana terdapat perkataan “bersetuju” atau dipersetujui yang digunakan oleh Najib.

Ditanya mengenai hierarki dalam kerajaan ketika itu antara PM dan dirinya sendiri, Zahid berkata:

“PM adalah ketua kerajaan, CEO negara, dan pada masa itu, selain menjadi menteri dalam negeri, saya juga timbalan perdana menteri, mana-mana arahan sama ada secara rasmi atau lisan, biasanya mana-mana anggota Kabinet perlu mematuhi arahan itu sama ada secara langsung atau tidak langsung.”

“Berdasarkan minit bekas PM, saya telah mengarahkan timbalan ketua setiausaha dan setiausaha bahagian imigresen untuk membincangkan rayuan itu dengan saya, kerana ia adalah arahan daripada seorang PM ketika itu kepada saya.”

Memetik MalayMail, Zahid berkata beliau melihat arahan Najib sebagai meminta Profound Radiance diberi peluang sekiranya mereka tidak melakukan sebarang kesalahan yang akan menyebabkan mereka hilang kelayakan daripada dianugerahkan projek selanjutnya oleh KDN.

Beliau berpuas hati bahawa Profound Radiance tidak melakukan apa-apa kesalahan yang akan melucutkan kelayakan mereka daripada projek KDN, sambil berkata pandangannya ialah penangguhan operasi Profound Radiance bagi pusat pemprosesan visa sehenti di Dhaka, Bangladesh bukan disebabkan oleh kesalahan syarikat itu tetapi masalah prosedur dengan Suruhanjaya Tinggi di Bangladesh.

Selepas itu, KDN melantik Profound Radiance untuk mengendalikan dua pusat sehenti bagi pemprosesan visa di Nepal dan Pakistan bermula 1 Julai 2016, dengan Zahid hari ini mendakwa proses untuk menganugerahkan projek kepada syarikat itu telah mematuhi semua prosedur.

“Seterusnya, saya nyatakan Datuk Seri Najib, bekas PM, telah mengarahkan pelantikan Profound Radiance Sdn Bhd untuk pusat sehenti di Pakistan dan Nepal diluluskan,” dakwanya.

Zahid kemudiannya berkata KDN mengikut protokol biasa dan arahan daripada seorang PM serta telah meminta komen daripada ketua setiausaha dan timbalan ketua setiausaha kementerian itu.

Zahid menghadapi 47 pertuduhan, iaitu 12 pertuduhan pecah amanah jenayah berhubung lebih RM31 juta dana Yayasan Akalbudi, 27 pertuduhan pengubahan wang haram, dan lapan pertuduhan rasuah lebih RM21.25 juta.

Perbicaraan di hadapan hakim Mahkamah Tinggi Datuk Collin Lawrence Sequerah disambung semula pada 27 Jun.


Ronald Kiandee tetap pertahan Beluran atas tiket PN

Penyandang Parlimen Beluran, Datuk Seri Dr Ronald Kiandee membuat kejutan apabila muncul di pusat penamaan calon untuk mendaftarkan diri sebagai calon Pilihan Raya Umum ke-15 (PRU-15) selepas Gabungan Rakyat Sabah (GRS) bertindak meletak calon BN di kerusi itu.

GRS memilih bekas Presiden Majlis Perbandaran Sandakan (MPS), Benedict Asmat sebagai calon Parlimen Beluran hasil rundigan akhir bersama parti komponennya, lewat malam tadi.

Ronald yang juga Naib Presiden Bersatu merupakan penyandang Parlimen itu sejak 1999 selama lima penggal.

Ronald berkata Bersatu masih parti komponen GRS di Sabah namun di peringkat nasional, Bersatu dan dua parti komponen GRS iaitu Parti Solidariti Tanah Airku (STAR) serta Parti Progresif Sabah (SAPP) adalah komponen PN.

“Saya bertanding atas tiket PN, parti (gabungan) dianggotai beberapa buah parti peringkat nasional juga negeri dan platform (PN) ini merupakan platform terbaik bagi mengangkat aspirasi Beluran di peringkat nasional,” katanya ketika ditemui pemberita di Pusat Penamaan Calon PRU15 Parlimen Beluran di Dewan Serbaguna Beluran di Beluran hari ini, lapor Bernama.

Calon bagi kerusi Parlimen Beluran tidak diumumkan pada Majlis Pengumuman calon GRS-BN sebelum ini berikutan rundingan belum selesai sama ada mengekalkan kerusi itu untuk Ronald  atas tiket GRS atau diserahkan kepada BN.

GRS yang dianggotai Bersatu, Parti Bersatu Sabah (PBS), STAR, SAPP dan Pertubuhan Kebangsaan Sabah Bersatu (USNO) menjalin kerjasama dengan BN dianggotai UMNO, MCA, MIC dan Parti Bersatu Rakyat Sabah (PBRS) bagi membentuk kerajaan Sabah.

Kerusi Parlimen Beluran menyaksikan pertandingan lima penjuru dan tiga calon lain ialah Rowiena Rasid daripada Parti Warisan (WARISAN), Hausing Samsudin @ Sudin (Pejuang) dan Felix Joseph Saang daripada Pertubuhan Kinabalu Progresif Bersatu (UPKO) mewakili Pakatan Harapan.

Pada PRU14, Ronald menang dengan majoriti 7,115 undi atas tiket BN namun beliau bertindak keluar parti dan menyertai Bersatu pada 2019.


Rakam gambar kenderaan asing isi RON95, lapor kepada KPDNHEP

Kementerian Perdagangan Dalam Negeri dan Hal Ehwal Pengguna (KPDNHEP) menggalakkan orang ramai merakam gambar kenderaan asing mengisi petrol bersubsidi RON95 di Johor untuk diambil tindakan segera

Pengarah KPDNHEP Johor Mohd Hairul Anuar Bohro berkata bukti bergambar adalah antara langkah mengekang penyelewengan itu yang melibatkan warga Singapura yang bertindak mengisi petrol RON95 berserta butiran lengkap lokasi stesen minyak, tarikh dan masa kejadian.

“Ambillah gambar, kita tak ada masalah tetapi sertakan sekali bukti yang jelas. Kami komited untuk membanteras kesalahan tersebut kerana petrol RON95 adalah hak warganegara dan KPDNHEP Johor akan pastikan hak pengguna di negeri ini dilindungi,” katanya sambil menambah aduan boleh disalurkan melalui laman https://eaduan.kpdnhep.gov.my atau aplikasi WhatsApp 019-2794317.

Menurutnya tindakan undang-undang hanya boleh dikenakan ke atas pengusaha stesen minyak dan bukan kepada individu warganegara asing yang mengisi petrol bersubsidi RON95 melibatkan kenderaan mereka yang berpendaftaran asing.

Justeru, katanya pengusaha stesen minyak di negeri ini perlu bertindak proaktif dalam mencegah kenderaan berpendaftaran asing daripada mengisi petrol bersubsidi, lapor Bernama.

“Tindakan hanya kepada pemilik stesen minyak atau pengusaha stesen minyak dan bukan kepada pemilik kenderaan, sebab itu pengusaha kena pastikan ia tidak berlaku,” katanya kepada pemberita selepas melakukan pemantauan di sebuah stesen minyak di Jalan Skudai, di sini hari ini.

Beliau berkata perkara itu telah dimaklumkan dengan jelas kepada semua pengusaha stesen minyak di negeri ini ketika mereka mahu mendapatkan lesen perniagaan.

Menurutnya, larangan penjualan petrol RON95 kepada kenderaan bernombor pendaftaran negara asing sudah dilaksanakan sejak 1 Okt 2020 bagi memastikan subsidi petrol yang diberikan hanya untuk rakyat Malaysia namun, kenderaan bernombor pendaftaran negara asing dibenarkan membeli petrol RON97 tanpa had dengan syarat dimasukkan terus ke tangki kenderaan.

Katanya setakat ini, seramai 200 anggota penguat kuasa KPDNHEP Johor ditempatkan di beberapa stesen minyak bagi memantau serta membuat pemeriksaan selain sebanyak tujuh aduan diterima berhubung kesalahan itu dan tiga daripadanya sedang disiasat.

Baru-baru ini, tular gambar memaparkan kenderaan bernombor pendaftaran asing mengisi petrol ke tangki kenderaan menggunakan nozel kuning yang disyaki RON95.

Pada Ahad lepas, Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi dilaporkan berkata kementerian telah mengarahkan semua KPDNHEP negeri yang bersempadan dengan Singapura dan Thailand supaya mempergiat pemantauan dan pemeriksaan serta mengambil tindakan tegas terhadap mana-mana pihak yang melanggar Akta Kawalan Bekalan 1961 (Akta 122) dan (Peraturan-Peraturan Kawalan Bekalan 1974).

Akta itu memperuntuk penalti tidak melebihi RM1 juta atau hukuman penjara tidak melebihi tiga tahun atau kedua-dua sekali terhadap individu manakala perbadanan atau syarikat berdepan denda tidak melebihi RM2 juta.


207 kes baharu, hari keenam berturut-turut sifar kematian

Jangkitan harian Covid-19 dalam tempoh 24 jam semalam (Ahad, 26 Februari 2023) naik semula kepada 207 kes, berbanding 173 yang dicatat pada Sabtu, lapor Kementerian Kesihatan (KKM), hari ini.

Tujuh daripada kes semalam melibatkan kluster – kali pertama setelah 18 hari.

Menurut data laman sesawang Github Kementerian Kesihatan (KKM) yang dikemas kini tengah malam tadi, jangkitan baharu itu, termasuk 11 kes melibatkan kanak-kanak berusia antara 0 hingga 12 tahun, meningkat berbanding enam yang dilaporkan pada Sabtu.

Tiga daripada kes itu melibatkan kanak-kanak berusia 0 hingga empat tahun, dan lapan lagi (kanak-kanak lima hingga 12 tahun).

Jumlah kes baharu itu menjadikan kumulatif jangkitan sejak kes pertama Covid-19 dikesan di Malaysia pada 25 Januari 2020 sebanyak 5,042,395 kes, dengan 4,996,232 pesakit telah pulih, termasuk 175 yang sembuh semalam.

Daripada jumlah jangkitan semalam juga, 138 kes melibatkan individu yang telah menerima suntikan vaksin penggalak; 43 kes (individu lengkap vaksinasi); dua kes (individu belum lengkap vaksinasi); dan 24 kes (individu tidak divaksinasi).

Menurut data laman sesawang KKMNow pula, sehingga semalam sebanyak 9, 206 kes Covid-19 masih aktif, meningkat berbanding 9,174 yang dicatat pada Sabtu.

Sehingga semalam juga seramai8,871 pesakit Covid-19 masih menjalani kuarantin di rumah ( 8,845 pada Sabtu), sementara 325 pesakit mendapatkan rawatan di hospital, naik semula berbanding 317 pada Sabtu.

Jumlah pesakit yang dimasukkan ke unit rawatan rapi sehingga semalam bagaimanapun turun kepada 10 orang berbanding 12 pada Sabtu, dengan enam daripadanya memerlukan alat bantuan pernafasan (tujuh pada Sabtu).

KKM juga melaporkan tiada pesakit meninggal dunia akibat komplikasi Covid-19 semalam – hari keenam berturut-turut.

Ini menjadikan kumulatif kematian akibat Covid-19 sejak 17 Mac 2020 hingga semalam, kekal sebanyak 36,957 kes, termasuk 7,873 kes kematian di luar fasiliti kesihatan atau ‘brought in death’ (BID).

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Trafik di lebuh raya utama seluruh negara meningkat

Aliran trafik di beberapa lebuh raya utama lancar setakat 9 malam ini walaupun berlaku pertambahan kenderaan berikutan cuti panjang sempena sambutan Tahun Baharu Cina.

Jurucakap PLUS Malaysia Berhad ketika dihubungi berkata aliran trafik menuju ke utara perlahan dari Bukit Lanjan ke Sungai Buloh susulan kemalangan di kilometer 456.7 menyebabkan kesesakan satu kilometer, lapor Bernama.

Selain itu, aliran trafik juga perlahan dari Tapah ke Gopeng di kawasan mendaki Gua Tempurung dan Ipoh Selatan ke Ipoh Utara.

Jurucakap Lembaga Lebuhraya Malaysia (LLM) pula berkata aliran trafik perlahan di Skudai menuju ke Senai dan Sedenak ke Simpang Renggam.

Selain itu, aliran trafik Lebuhraya Pantai Timur (LPT) 1 perlahan di Karak ke Plaza Tol Karak yang menyebabkan kesesakan dua kilometer serta Bentong Timur ke Karak.

Laluan di LPT 2 dan Plaza Tol Sungai Besi pula lancar di kedua-dua arah.

Orang ramai boleh mendapatkan maklumat trafik terkini menerusi talian bebas tol Plusline 1-800-88-0000 dan laman Twitter www.twitter.com/plustrafik atau talian LLM 1-800-88-7752 serta laman Twitter www.twitter.com/llminfotrafik.


44 pelajar sekolah asrama di Kota Bharu positif Covid-19

Empat puluh empat pelajar sebuah sekolah berasrama penuh di Jalan Telipot, Kota Bharu disahkan positif Covid-19 sehingga semalam, sejak satu kluster diisytiharkan pada Jumaat.

Pengarah Jabatan Kesihatan Negeri Kelantan, Datuk Dr Zaini Hussin berkata, siasatan mendapati terdapat seramai 256 kontak rapat yang dikenal pasti di dalam Kluster Embi Telipot.

“Semua kontak rapat ini diarahkan untuk menjalani kuarantin. Mereka juga dinasihatkan supaya menjalani saringan sekiranya mengalami gejala dalam tempoh itu.

“Sehingga semalam, seramai 44 kes yang dikesan positif Covid-19 membabitkan semua pelajar asrama sekolah itu,” katanya memetik laporan BH hari ini.

Beliau berkata, Pejabat Kesihatan Daerah Kota Bharu juga mencadangkan supaya proses pengajaran dan pembelajaran bersemuka sekolah itu ditangguhkan bermula hari ini sehingga 25 Januari ini.

Mengulas berhubung dakwaan tular yang mendakwa kes Covid-19 itu berpunca daripada seorang pelajar di mana ibu bapanya baharu pulang dari menunaikan umrah dan disahkan dijangkiti varian Omicron, Dr Zaini berkata, dakwaan itu tidak benar kerana belum ada keputusan varian Omicron bagi sampel ibu bapa pelajar berkenaan.

“Namun, pihak kita masih menjalankan siasatan lanjut untuk mengetahui punca kes di sekolah itu.

“Kita sahkan, ada kluster Covid-19 di sekolah berkenaan yang membabitkan pelajar asrama,” katanya.

Beliau juga menasihatkan orang ramai supaya tidak menyebarkan mesej yang tidak benar kerana boleh menimbulkan kebimbangan kepada ibu bapa dan masyarakat.


Puasa batal, masjid Gombak azan awal 3 minit

Pengurusan Masjid Al-Khairiyah di Taman Sri Gombak, Selangor memohon maaf atas kesilapan melaungkan azan Maghrib tiga minit sebelum waktu sebenar pada Isnin lalu.

Nazir masjid berkenaan, Wan Nawawi dalam satu kenyataan pada Selasa berkata, kesilapan itu berlaku berpunca dari masalah teknikal pada paparan digital waktu azan di masjid terbabit.

Katanya, ibadah puasa bagi jemaah yang bergantung semata-mata kepada laungan azan Maghrib dari masjid berkenaan adalah terbatal pada hari tersebut.

“Puasa pada hari itu wajib diqada. Jemaah boleh ikuti syarah hukum melalui Bayan Linnas Siri ke-97 Pejabat Mufti Wilayah Persekutuan bertarikh 18 Jun 2017.

“Sekali lagi kami mohon maaf dan Insya-Allah perkara sebegini tidak akan berlaku lagi,” katanya dalam satu kenyataan pada Selasa.

Dalam Bayan Linnas Siri Ke-97 itu, Menteri di Jabatan Perdana Menteri (Hal Ehwal Agama), Datuk Dr Zulkifli Mohamad al-Bakri yang ketika itu Mufti Wilayah Persekutuan menjelakan hukum seseorang yang berbuka puasa lima minit sebelum azan disebabkan DJ radio tersalah mengumandangkan azan Maghrib lebih awal.

Zulkifli berkata, setelah menilai dan meneliti dua pendapat berkiatan berbuka puasa, beliau lebih cenderung kepada batalnya puasa dan wajib bagi mereka yang tersalah berbuka awal sedangkan matahari belum tenggelam, hendaklah diqadha.


KWSP catat caruman negatif 2021 sejak 20 tahun angkara Covid-19

Kumpulan Wang Simpanan Pekerja (KWSP) tahun lalu merekodkan caruman bersih negatif pertamanya dalam tempoh 20 tahun pada RM58.2 bilion apabila ahli mengeluarkan dana daripada akaun mereka untuk mengurangkan kesan pandemik Covid-19 yang bermula pada awal 2020, menurut Ketua Pegawai Eksekutif KWSP, Datuk Seri Amir Hamzah Azizan.

“Memandangkan penutupan (didorong oleh Covid-19) terus merebak hingga 2021, beberapa perniagaan kecil terjejas teruk, dengan banyak yang terpaksa menghentikan operasi, sekali gus menyebabkan kehilangan pekerjaan yang meluas.

“Sebagai usaha segera untuk mengekalkan mata pencarian ahli kami, kami memperkenalkan i-Citra pada Julai 2021 yang membolehkan ahli mengeluarkan sehingga RM5,000,” katanya dalam Laporan Tahunan KWSP 2021 yang dikeluarkan hari ini (7 Oktober 2022).

“Walaupun pada 2021 kami merekodkan sumbangan bersih pertama yang negatif (caruman selepas pengeluaran) dalam tempoh 20 tahun sebanyak RM58.2 bilion disebabkan pengeluaran berkaitan wabak, kami dapat mengekalkan baki tunai yang sihat pada akhir tahun, sementara menyampaikan kadar dividen yang melebihi jangkaan,” katanya lagi.

Menurutnya KWSP telah membuat jumlah pembayaran dividen 2021 sebanyak RM56.72 bilion kepada ahli.

Beliau berkata KWSP mengisytiharkan kadar dividen 6.1 peratus untuk Simpanan Konvensional, dengan pembayaran RM50.45 bilion selain kadar dividen 5.65 peratus untuk Simpanan Shariah dengan bayaran berjumlah RM6.27 bilion.

Simpanan Konvensional KWSP untuk ahli juga dikenali sebagai skim Simpanan Konvensional manakala Simpanan Shariah adalah program simpanan patuh Islam.

“Prestasi kami pada tahun ini sebahagian besarnya berpunca daripada pendekatan terhadap kepelbagaian seperti yang dipandu oleh peruntukan aset strategik kami, yang telah memastikan KWSP berdaya tahan terhadap kejutan kewangan dan cabaran dalam situasi yang tidak pernah berlaku sebelum ini.

“Pasukan pelaburan kami juga tegas dalam menyelaraskan strategi dengan usaha pemulihan ekonomi global yang disokong oleh pelancaran vaksinasi (Covid-19), serta dasar fiskal dan monetari yang memainkan peranan penting dalam menyokong aktiviti dan pertumbuhan ekonomi,” katanya.

Mengimbas kembali, Amir Hamzah berkata pandemik Covid-19 memberi kesan mendalam kepada kehidupan dan mata pencarian, memaksa masyarakat global mengalami gangguan pada skala yang tidak pernah dilihat sebelum ini.

Beliau berkata gangguan itu mengakibatkan kesan sosial dan ekonomi yang meluas kepada Malaysia, justeru, memerlukan tindak balas yang didorong oleh Covid-19 seperti membenarkan ahli KWSP mengeluarkan wang daripada akaun mereka bagi mengurangkan kesannya.

“Walaupun maklum balas ini diperlukan berdasarkan situasi itu, pengeluaran berkaitan wabak memburukkan lagi keadaan masa depan ahli kami, kebanyakan mereka kini berdepan risiko tidak mempunyai dana yang mencukupi untuk menjalani persaraan yang lebih baik.

“Sebagai dana persaraan terbesar negara, kami amat prihatin dengan situasi ini kerana ia bukan sahaja akan memudaratkan kehidupan individu, tetapi juga memberi kesan kepada landskap sosioekonomi negara dan kesihatan fiskalnya.

“Pandemik ini juga telah mengalihkan landskap pekerjaan ke arah tidak formal, yang dijangka terus meningkat,” katanya.

Sementara itu, Pengerusi KWSP Tan Sri Ahmad Badri Mohd Zahir dalam laporan sama berkata agensi itu berjaya kekal berdaya tahan dalam keadaan yang tidak pernah berlaku sebelum ini, walaupun terpaksa berhadapan dengan kejutan kewangan dan cabaran dalam persekitaran global yang dicemari oleh pandemik Covid-19 serta ketidakpastian ekonomi dan politik.

“Pandemik Covid-19, bersama-sama dengan ketidaktentuan ekonomi dan politik yang lain, telah memberi impak yang besar kepada kedua-dua pasaran pelaburan antarabangsa dan domestik.

“Salah satu faktor utama yang menyumbang kepada reputasi KWSP sejak sekian lama sebagai dana simpanan persaraan utama negara ialah kebolehan untuk memperkenalkan keupayaan baharu bagi memenuhi jangkaan pihak berkepentingan yang sentiasa berubah,” katanya.

Beliau berkata nilai KWSP, dan apa yang mereka pegang, adalah elemen utama yang mendorong tindakan dan keputusannya.


Kes SRC: Najib belum fail petisyen rayuan kepada Mahkamah Persekutuan

Bekas Perdana Menteri Datuk Seri Najib Razak memohon lanjutan masa selewat-lewatnya hingga 25 April ini untuk memfailkan petisyen rayuan ke Mahkamah Persekutuan bagi mengetepikan sabitan dalam kes penyelewengan RM42 juta dana SRC International Sdn Bhd.

Najib selaku pemohon, memfailkan notis usul itu di Mahkamah Persekutuan pada 11 April lepas menerusi Tetuan Shafee & Co.

Berdasarkan afidavit sokongan yang diperoleh media hari ini , Najib berkata alasan penghakiman yang disediakan oleh hakim-hakim Mahkamah Rayuan mengandungi 176 jilid keseluruhannya dan pihak pembelaan menerimanya pada 31 Mac lepas.

“Ia adalah mustahil untuk pasukan pembelaan saya meneliti rekod rayuan yang diterima dan menyediakan petisyen rayuan yang lengkap dalam masa yang singkat bagi menangani segala isu yang telah diketengahkan oleh Hakim-hakim Mahkamah Rayuan.

Alasan penghakiman tersebut perlu diteliti dengan memeriksa nota prosiding pada kedua-dua peringkat prosiding bagi memastikan ketepatan dalam dapatan fakta, inferens yang dibuat dan undang-undang yang terpakai,” kata Ahli Parlimen Pekan itu memetik laporan Bernama.

Pada 8 Disember 2021, Mahkamah Rayuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib kerana menyeleweng RM42 juta dana SRC.

Hakim Datuk Abdul Karim Abdul Jalil, yang bersidang bersama-sama Datuk Has Zanah Mehat dan Datuk Vazeer Alam Mydin Meera, menolak rayuan Najib terhadap keputusan Mahkamah Tinggi pada 28 Julai 2020.

Dalam penghakimannya Abdul Karim berkata Mahkamah Rayuan tidak dapat menerima penjelasan Najib  bahawa semua tindakannya berkaitan SRC International Sdn Bhd adalah demi “kepentingan negara”.

Mahkamah Rayuan menjelaskan yang Najib terlibat secara aktif dalam memastikan SRC International mendapat pinjaman RM4 bilion daripada Kumpulan Wang Persaraan Diperbadankan (KWAP) pada 2011 dan 2012.

Najib ketika itu adalah menteri kewangan dan perdana menteri. Dia mendapatkan kelulusan kabinet untuk Kementerian Kewangan menjadi penjamin bagi pinjaman itu.

“Tiada kepentingan negara di sini, hanya memalukan negara,” kata hakim.

Najib kemudian memfailkan rayuan di Mahkamah Persekutuan.


Kerajaan PH-BN berdepan masalah tak lama lagi kerana Zahid: Bekas diplomat

Seorang diplomat veteran, Datuk Dennis Ignatius, yang kali terakhir berkhidmat sebagai Duta Malaysia ke Kanada, berpendapat Datuk Seri Anwar Ibrahim akan berdepan masalah tidak lama lagi disebabkan Presiden UMNO, Datuk Seri Ahmad Zahid Hamidi.

Beliau melihat Perdana Menteri dan Zahid tidak mempunyai keutamaan yang sama di mana Anwar menekankan tadbir urus yang baik dan kestabilan politik, tetapi Zahid pula mengejar agenda yang lebih berkaitan dengan cita-citanya sendiri berbanding kejayaan kerajaan perpaduan.

Tanda terbaru percanggahan ini ialah pertukaran ketua menteri secara mendadak di Melaka beberapa hari lalu, sedangkan kerajaan negeri stabil dan berjalan dengan baik.

Beliau mendakwa Zahid terbukti menjadi dalang kepada usaha menggoncang kestabilan kerajaan negeri demi mengukuhkan pengaruhnya dalam UMNO.

Beliau memetik peranan dimainkan Zahid ketika “orang kuatnya” (Datuk Seri Bung Moktar Radin) di Sabah cuba menggulingkan kerajaan negeri, serta menggantikan ketua menteri Melaka baru-baru ini.

“Apa yang menjadi keutamaan Zahid ketika beliau terus menjejaskan kestabilan politik yang cuba disatukan oleh perdana menteri?” soal Ignatius dalam tulisan di blog beliau.

Beliau turut memberi amaran bahawa keputusan memulangkan semula pasport antarabangsa Zahid akan menjejaskan usaha Anwar untuk menonjolkan pentadbirannya sebagai bebas rasuah.

Beliau berkata dengan pelbagai pertuduhan rasuah yang dihadapi Zahid, ia akan menjadi suatu yang memalukan ketika mewakili pentadbiran Anwar di luar negara.

“Mesej apa yang akan disampaikan kepada dunia apabila timbalan perdana menteri sebuah kerajaan yang kononnya komited terhadap tadbir urus yang baik dan memerangi rasuah sendiri menghadapi pelbagai tuduhan rasuah, pengubahan wang haram dan salah guna kuasa?” tulisnya lagi.

Ignatius turut mengkritik Setiausaha Agung DAP Anthony Loke kerana membenarkan beberapa siri pelantikan politik ke badan kerajaan, yang menyaksikan sekutu Zahid menerajui agensi penting seperti MARA dan Felcra.

“Loke dan yang lain mungkin berhempas pulas untuk mewajarkan pelantikan dilakukan Zahid tetapi rakyat tidak begitu mudah tertipu.

“Apa yang mereka lihat hanyalah ahli politik yang berkomplot dan tidak berprinsip yang tidak boleh dipercayai untuk menunaikan janji mereka dan memenuhi cita-cita sendiri,” katanya.

Beliau berkata Anwar perlu mengekang Zahid, tetapi ia akan menimbulkan masalah kerana akan melibatkan majoriti di Parlimen.

“Sudah tentu, Anwar memerlukan Zahid dan UMNO untuk mengekalkan majoriti yang stabil di Parlimen.

“Untuk mengekalkan Zahid di sisi, perdana menteri mungkin merasakan beliau perlu memberi Zahid kebebasan dan kelonggaran termasuk keputusan mencurigakan oleh RoS untuk membantu Zahid tidak dicabar (dalam pemilihan UMNO).

“Dan langkah mengejutkan Pejabat Peguam Negara untuk tidak membantah permohonan Zahid supaya pasportnya dipulangkan (kononnya atas alasan bertugas untuk negara),” katanya.

Will Zahid drag Anwar down?


Trend jangkitan Covid menurun, Indonesia longgar syarat masuk

Pemerintah Republik Indonesia terus melonggarkan peraturan kemasukan bagi pelancong asing ke negara itu apabila trend Covid-19 bertambah baik, dengan dasar terkini mengenai syarat baharu tercatat dalam Pekeliling Pasukan Petugas Covid-19 Bilangan 15 Tahun 2022.

Ia menggariskan enam pintu masuk melalui udara iaitu Lapangan Terbang Soekarno Hatta di Banten; Lapangan Terbang Juanda di Jawa Timur; Lapangan Terbang I Gusti Ngurah Rai di Bali; Lapangan Terbang Hang Nadim di Riau; Lapangan Terbang Raja Haji Fisabilillah di Riau; Lapangan Terbang Sam Ratulangi di Sulawesi Utara; dan Lapangan Terbang Zainuddin Abdul Madjid di Nusa Tenggara Barat atau NTB.

Pintu masuk laut, termasuk Pelabuhan Tanjung Benoa di Bali; Pelabuhan Batam, Pelabuhan Tanjung Pinang, serta Pelabuhan Bintan di Riau; dan Pelabuhan Nunukan di Kalimantan Utara. Selain itu, pengembara boleh melalui laluan darat melalui Aruk serta Entikong di Kalimantan Barat, dan Motaain di Nusa Tenggara Timur (NTT).

Berikut adalah syarat kemasukan untuk pelancong antarabangsa:

Semua dasar syarat kemasukan berkuat kuasa mulai semalam, 23 Mac 2022, sehingga diberitahu kelak. – Agensi


Tiada campur tangan dalam pengisian jawatan penting: Acryl

Pengisian jawatan penting dalam polis tidak melibatkan campur tangan pihak luar dan ia dijalankan mengikut prosedur yang sudah digariskan, kata Ketua Polis Negara (KPN), Tan Sri Acryl Sani Abdullah Sani.

Acryl juga menyangkal dakwaan bekas KPN terdahulu, Tan Sri Abdul Hamid Bador tahun lalu sebagai tidak benar dan menegaskan tiada kartel ataupun kumpulan tertentu yang bertindak mengatur perjawatan dalam pasukan keselamatan negara itu.

“Saya secara peribadi berpandangan tiada tangan ghaib dari luar atau kartel dalam kalangan pegawai tertentu yang mengatur perjawatan pasukan untuk diisi sejak selama ini,” katanya dipetik laporan media.

Acryl terdahulu menghadiri Majlis Apresiasi Suruhanjaya Integriti Agensi Penguatkuasaan (EAIC) bersama Agensi Penguatkuasaan Seliaan bersempena ulang tahun ke-11, di Putrajaya.

Pada 22 Februari lalu, Pengerusi EAIC, Tan Sri Mohd. Sidek Hassan menyatakan bahawa dakwaan Abdul Hamid mengenai isu kartel itu tidak dapat ditentusahkan hasil siasatan yang dibuat.

Ia turut berdasarkan keterangan ramai saksi dan dokumen yang diperoleh oleh pihak EAIC sendiri sebelum diserahkan kepada Ketua Setiausaha Negara, Tan Sri Mohd. Zuki Ali untuk rekod.

Abdul Hamid pada 18 Mac 2021, mendedahkan konon ada gerakan sekumpulan pegawai polis yang bersekongkol dengan pihak luar bagi mendominasi pasukan itu demi kepentingan mereka.

Mengulas lanjut, Acryl Sani berkata, sekiranya benar ada komplot kumpulan berkenaan dalam polis, sudah tentu situasi perjawatan pegawai di seluruh negara telah lama menjadi tidak teratur.

“Saya pun tidak nampak di mana wujud kartel itu dan dakwaan tersebut tidak sebagaimana yang digambarkan kerana memang tiada campur tangan dalam penyusunan pegawai,” jelasnya.

Beliau menambah, urusan berkenaan sejak sekian lama ada prosedur amat ketat dan juga melibatkan banyak lapisan termasuk dari polis kontinjen negeri untuk mengelak tiada penyelarasan.

Bahkan ujarnya, walaupun beliau kelazimannya dimaklumkan mengenai cadangan perubahan kedudukan pegawai tertentu, ia akhirnya akan tetap melalui Suruhanjaya Pasukan Polis (SPP).

Kemudiaan, sekumpulan panel yang akan menapis dan meneliti lagi kesesuaian pegawai dicalonkan itu bagi kelayakan mengisi perjawatan kosong selain pertukaran jabatan dalam pasukan.


Kenapa ramai sangat ikut PM ke New York dan berapa kosnya? soal Salahuddin

Kerajaan digesa memberi penjelasan berhubung jumlah rombongan yang terlalu ramai mengikut Perdana Menteri (PM) Datuk Seri Ismail Sabri Yaakob ke New York.

Gesaan itu dibuat Timbalan Presiden Parti Amanah, Datuk Seri Salahuddin Ayub yang menyifatkan jumlah pegawai dan pemimpin politik UMNO dibawa mengikut PM menghadiri Perhimpunan Agung Pertubuhan Bangsa-Bangsa Bersatu (PBB) terlalu ramai.

“Pejabat perdana menteri mesti jawab secara rasmi kos rombongan UMNO ini,” kata Salahuddin dalam ciapan di akaun Twitternya.

Terdahulu, portal Malaysiakini mendedahkan beberapa nama pemimpin UMNO yang mengikuti PM ke New York.

Dalam pada itu, pemimpin veteran UMNO, Tan Sri Shahrir Samad memberi sindiran pedas berhubung isu rombongan beberapa pemimpin UMNO yang mengikut rombongan tersebut.

Bekas Ahli Parlimen Johor Bahru itu memuat naik hantaran menyindir kepada rombongan yang bersama Ismail Sabri ke Amerika Syarikat.

“Takkan mesyuarat War Room UMNO Malaysia diadakan di New York sempena UNGA (Perhimpunan Agung Pertubuhan Bangsa-Bangsa Bersatu ke-77).

“Tak betullah berita di medsos (media sosial) kononnya Naib Presiden kita, Datuk Seri Khaled Nordin dan SUA (Setiausaha Agung UMNO), Datuk Seri Ahmad Maslan, pergi ke New York.

“Tahniah kerana meletakkan kerja parti di atas syiok sendiri berada di New York,” katanya dalam hantaran di Facebook.

Khaled dan Ahmad sebelum ini dikatakan mengikut Ismail Sabri ke Amerika Syarikat, bagaimanapun dalam hantaran dimuat naik Shahrir menunjukkan kedua-dua mereka menghadiri mesyuarat ‘war room’ di PWTC semalam.

Malaysiakini menamakan lapan pemimpin UMNO yang mengikut Ismail Sabri, antaranya Menteri Besar Pahang, Datuk Seri Wan Rosdy Wan Ismail; Exco Pelaburan, Perindustrian, Pembangunan Koperasi dan Usahawan Melaka, Datuk Seri Ab Rauf Yusof; Ketua Penerangan UMNO, Shahril Sufian Hamdan, bekas Menteri Besar Terengganu, Datuk Seri Ahmad Said; Ketua UMNO Bahagian Tanjung Piai, Datuk Jefridin Atan; Ahli Parlimen Rompin, Datuk Seri Hasan Arifin; Ahli Parlimen Cameron Highlands, Ramli Mohd Nor dan Timbalan Pengerusi UMNO Kedah, Datuk Othman Aziz.

Keberadaan para pemimpin UMNO itu di bandar raya New York diketahui umum apabila mereka sendiri menguar-uarkannya melalui hantaran di media sosial. Antara pemimpin yang memuat naik gambar masing-masing di Facebook ialah Wan Rosdy, Ab Rauf, dan Jefridin.

Penyertaan pemimpin UMNO dalam rombongan Ismail Sabri itu mengundang spekulasi kerana ia berlaku ketika pemimpin utama parti berkenaan mendesak Ismail Sabri supaya segera mengadakan pilihan raya umum (PRU).

Ismail Sabri berada di New York bagi menyampaikan ucaptama di PBB yang berlangsung semalam.


Pelabur asing jual RM186.2 juta saham minggu lalu, lapor MIDF

Jualan asing bagi ekuiti tempatan di Bursa Malaysia meningkat kepada RM186.2 juta pada minggu lalu – yang lebih pendek setelah cuti pada Jumaat (16 September) kerana Hari Malaysia – iaitu kira-kira empat kali ganda daripada aliran keluar bersih RM42.49 juta pada minggu sebelumnya.

Dalam laporan aliran dana mingguannya pada Isnin (19 September), pasukan MIDF Research berkata jualan bersih oleh pelabur asing mungkin berpunca daripada data inflasi yang lebih tinggi daripada jangkaan di Amerika Syarikat (AS) mendorong pelabur meramalkan satu lagi kenaikan agresif kadar dasar semalaman (OPR) oleh Rizab Persekutuan (Fed) AS.

“Pelabur asing adalah pembeli bersih Isnin lalu pada RM47.5 juta, sebelum bertukar menjadi penjual bersih Selasa lalu dan seterusnya.

“Sebahagian besar aliran keluar dilihat pada Khamis lepas sebanyak RM153.8 juta, manakala jumlah aliran keluar yang direkodkan ialah RM22.4 juta pada Selasa lepas dan RM57.5 juta pada Rabu,” katanya menurut TheEdge.

MIDF berkata institusi tempatan, yang secara ringkas membeli ekuiti bernilai RM91.3 juta pada minggu sebelumnya selepas lapan minggu jualan bersih, bertukar menjadi penjual bersih sekali lagi pada minggu lepas, walaupun pada kadar yang jauh lebih rendah iaitu RM4.7 juta.

Ia berkata mereka adalah penjual bersih Isnin lalu hingga Rabu.

“Aliran keluar bersih yang dilaporkan berjumlah RM35.2 juta pada Isnin lalu, RM40.8 juta Selasa dan RM12.6 juta pada Rabu.

“Institusi tempatan bertukar menjadi pembeli bersih selepas belian bersih RM84 juta pada Khamis lalu, sebelum pasaran berehat pada Jumaat lalu,” katanya.

Firma penyelidikan itu berkata peruncit tempatan bertukar menjadi pembeli bersih semula pada RM190.8 juta selepas jualan bersih RM48.8 juta pada minggu sebelumnya.

“Memulakan minggu dengan jualan bersih ekuiti bernilai RM12.3 juta, mereka kemudian membeli RM63.2 juta pada Selasa lepas, RM70.1 juta Rabu, dan RM69.9 juta pada Khamis.

“Sehingga kini, pelabur antarabangsa adalah pembeli bersih untuk 24 daripada 37 minggu sepanjang 2022, dengan jumlah aliran masuk bersih RM7.93 bilion,” katanya.

MIDF berkata institusi tempatan adalah penjual bersih selama 29 daripada 37 minggu, dengan jumlah aliran keluar bersih RM9.91 bilion.

Ia berkata peruncit tempatan adalah pembeli bersih untuk 24 daripada 37 minggu 2022.

“Dari tahun ke tahun, mereka telah membeli RM1.98 bilion.

“Dari segi penyertaan, terdapat peningkatan dalam purata nilai dagangan harian merentas semua kelas iaitu 14.7 peratus untuk pelabur runcit, pelabur institusi (5.1 peratus) dan pelabur asing (58.3 peratus),” katanya.

Menyentuh pasaran antarabangsa, MIDF berkata Wall Street menamatkan minggu terburuknya sejak Jun 2022.

Ia berkata Dow Jones merosot sebanyak 4.1% minggu lepas kepada 30,822.42; S&P 500 susut 4.8% kepada 3,873.33; dan Nasdaq turun kira-kira 5.5% kepada 11,448.40.

“Daripada 16 bursa yang kami jejaki, semuanya dalam keadaan ‘merah’ kecuali Indeks Straits Times Singapura yang memperoleh 0.16%.

“Antara penurunan teratas, S&P 500 kehilangan 4.77%; Dow Jones merosot sebanyak 4.13%; dan Shenzhen China turun sebanyak 3.94%,” katanya.


Pendatang menyorok di kubur

Polis menahan 11 pendatang asing tanpa izin (PATI) warga Myanmar yang bersembunyi di kawasan Tanah Perkuburan Islam dekat, Madrasah Kubur Tok Wali, Kelar, di Pasir Mas, jam 10.30 pagi tadi.

Ketua Polis Daerah Pasir Mas Asisten Komisioner Mohd Nasaruddin M Nasir berkata, anggota bertugas mendapat maklumat dan membuat pemeriksaan di tanah perkuburan itu sebelum menemui PATI terbabit yang sedang menyorok daripada pihak berkuasa.

Menurutnya semua PATI itu adalah wanita berusia13 sehingga 25 tahun, termasuk dua kanak-kanak perempuan masing-masing berumur 10 dan empat tahun.

“Ketika soal siasat dilakukan di lokasi, mendapati kesemua mereka tidak boleh berbahasa Melayu. Selepas pemeriksaan dijalankan, mereka gagal mengemukakan sebarang dokumen perjalanan atau pengenalan diri untuk masuk ke dalam negara.

“Mereka disyaki datang melalui jalan yang tidak diwartakan di sepanjang Sungai Golok yang menjadi sempadan Malaysia-Thailand sebelum diangkut oleh individu untuk dihantar ke kawasan berkenaan sebagai lokasi transit.

“Semua PATI ini dibawa ke Ibu Pejabat Polis Daerah (IPD) Pasir Mas untuk tujuan laporan sebelum diserahkan kepada Jabatan Imigresen Malaysia (JIM),” katanya dalam satu kenyataan media, hari ini.

Dalam perkembangan sama, Mohd Nasaruddin, berkata pihaknya turut menahan seorang lelaki warga Myanmar disyaki sebagai ‘transporter’ yang membawa rakan senegara menggunakan motosikal di jalan kebun getah Kampung Kelar, di sini, pada jam 12.30 tengah malam tadi.

“Suspek berusia 28 tahun ini datang ke kawasan kebun getah untuk mengambil rakan yang baru sampai dari Thailand untuk dibawa ke lokasi sekitar Pasir Mas.

“Selepas disoal siasat, suspek memberitahu dia tidak mengetahui mengenai mana-mana individu yang terbabit dan hanya mendapat lokasi berkenaan daripada rakan-rakan sahaja,” katanya.

Katanya, kesemua kes disiasat di bawah Seksyen 6(1)(C) Akta Imigresen.


Penganalisis asing unjur ringgit kembali kukuh: Tengku Zafrul

Menteri Kewangan Tengku Datuk Seri Zafrul Tengku Abdul Aziz menjelaskan bahawa penganalisis asing kekal yakin terhadap prospek pemulihan nilai ringgit yang dijangka kembali kukuh dalam masa terdekat.

Beliau berkata ini digambarkan oleh unjuran pertengahan keseluruhan mereka terhadap ringgit berbanding dolar Amerika Syarikat (AS) pada suku kedua 2022, suku ketiga 2022, suku keempat 2022 dan suku pertama 2023 dengan masing-masing mencatatkan 4.37, 4.35, 4.28 dan 4.27.

Menurutnya, bagi purata keseluruhan, unjuran penganalis asing bagi ringgit berbanding dolar AS pada suku kedua 2022, suku ketiga 2022, suku keempat 2022 dan suku pertama 2023 masing-masing pada 4.35, 4.37, 4.29 dan 4.25.

Sementara itu, Tengku Zafrul berkata penyusutan ringgit buat masa ini disumbangkan oleh faktor sementara termasuk unjuran situasi dasar monetari dunia dan kecairan tunai global yang terus mengetat, menyebabkan kegusaran komuniti pelabur antarabangsa.

“Akibatnya, mereka memperuntukkan semula pelaburan dalam aset yang menjana hasil yang lebih tinggi di AS. Ini telah menyebabkan kejatuhan nilai pelbagai mata wang dunia, termasuk ringgit,” katanya.

Beliau berkata faktor lain adalah kelemahan yuan China disebabkan prospek pertumbuhan China yang dijangka lebih lemah tahun ini akibat sekatan pergerakan di bandar-bandar utama.

“Ini memberi impak kepada ringgit kerana jumlah dagangan Malaysia-China adalah besar, dengan eksport Malaysia ke China mewakili 10.7 peratus daripada KDNK (Keluaran Dalam Negara Kasar) berbanding 2.1 peratus di Indonesia dan 1.3 peratus di Thailand,” katanya.

Tengku Zafrul berkata, Tabung Kewangan Antarabangsa (IMF) telah menurunkan unjuran mereka bagi pertumbuhan ekonomi China kepada 4.4 peratus daripada 8.1 peratus pada 2021.

Selain itu, beliau berkata situasi ketegangan geopolitik dunia yang tidak menentu telah memberi tekanan kepada ekonomi seluruh dunia.

“Ini dicerminkan oleh nilai VIX atau “indeks ketakutan” pelabur yang meningkat kepada 25.7 mata pada 28 Mei, 2022 berbanding kadar purata sebelum ini, iaitu 18 mata.

“Ia turut menyebabkan pelabur beralih kepada ‘aset selamat’ (seperti emas dan dolar AS) yang menyebabkan tekanan menurun terhadap pelbagai mata wang, termasuk ringgit,” katanya. – Bernama


Kenyataan Najwan tidak bermoral : MUDA

Parti Ikatan Demokratik Malaysia (MUDA) akui kecewa dan terkejut dengan kenyataan berbaur rasis Timbalan Ketua PKR Shah Alam, Mohd Najwan Halimi yang melabel Parti Sosialis Malaysia (PSM) sebagai ‘parti India estet’.

Presidennya, Syed Saddiq Syed Abdul Rahman berkata kenyataan itu sangat keterlaluan, tidak bermoral dan tidak beretika.

“MUDA secara solidariti menyokong PSM, kenyataan yang dikeluarkan kepada salah seorang calon PSM adalah sesuatu yang tidak beretika dan bermoral. Saya sendiri mengenali calon PSM ini, pada saya beliau adalah antara aktivis yang benar-benar berjuang untuk rakyat.

“Calon ini benar-benar seorang pejuang yang berjuang untuk golongan pekerja terutamanya kumpulan pekerja pembersihan dan pengawal keselamatan, saya nampak sendiri gerak kerjanya. Bayangkan ada suara lantang untuk golongan hidup dalam tekanan apatah lagi memiliki gaji kecil dan pelbagai isu sekeliling mereka.

“Calon ini, Sivaranjani inilah yang banyak berjuang dan bersuara untuk golongan ini. Bukan sahaja beliau sebaliknya keseluruhan parti PSM,” katanya, pada sidang media bersama PSM, hari ini.

Kenyataan Najwan itu muncul selepas PSM mengumumkan pencalonan aktivis sosial, M. Sivaranjani untuk Dewan Undangan Negeri (DUN) Meru semalam.

Najwan yang merupakan penyandang DUN Kota Anggerik membuat permohonan maaf selepas tangkap layar kenyataanya itu tular sejak malam tadi.

Bekas pegawai khas Datuk Seri Anwar Ibrahim itu turut mengesahkan sudah menghubungi Setiausaha Agung PSM, A. Sivarajan untuk memohon maaf.


FDA izin jualan e-rokok Vuse Solo

Pentadbiran Makanan dan Ubat-Ubatan (FDA) Amerika Syarikat (AS) buat kali pertama meluluskan penggunaan produk rokok elektronik (e-rokok), sekali gus membenarkan penjualannya oleh British American Tobacco Plc di negara itu.

FDA meluluskan e-rokok keluaran syarikat itu – Vuse Solo – berserta katrij untuk mengisi semula.

Bagaimanapun, agensi itu menolak membenarkan penjualan sesetengah produk perisa dimohon di bawah jenama keluaran R.J. Reynolds Vapor Co’s Vuse Solo, kerana gagal menunjukkan dengan tepat ianya melindungi kesihatan awam.

e-rokok mengandungi cecair nikotin, semakin popular dalam kalangan remaja, dengan pengawal selia kesihatan cuba menghalang penjualan kepada golongan itu.

Julai lalu, Pertubuhan Kesihatan Sedunia (WHO) memberi amaran e-rokok dan alat seumpamanya berbahaya kepada kesihatan dan harus ada undang-undang untuk mengekang taktik industri tembakau untuk memikat golongan muda menggunakan nikotin.

“Nikotin menyebabkan ketagihan. Sistem penghantaran nikotin elektronik (ENDS) berbahaya, dan mesti dikawal dengan lebih baik,” kata Ketua WHO, Tedros Adhanom Ghebreyesus.

September lalu, FDA menangguhkan keputusan membenarkan pengeluar e-rokok memasarkan produk mereka di AS, susulan kesannya kepada kesihatan awam.

Data kajian pada 2021 menganggarkan 2.06 juta pelajar sekolah di AS menggunakan e-rokok dengan Puff Bar, Vuse dan Juul menjadi antara jenama paling popular.

Sebilangan besar pengguna mengatakan mereka menggunakan produk berperisa buah-buahan, gula-gula dan pencuci mulut.

FDA mengatakan data kajian menguatkan keputusannya untuk membenarkan produk berperisa tembakau kerana ia kurang popular di kalangan belia.

“Data pengeluar menunjukkan produk berperisa tembakau dapat memberi manfaat kepada perokok dewasa yang ketagihan yang beralih ke produk itu – sama ada sepenuhnya atau dengan pengurangan penggunaan rokok yang ketara – dengan mengurangkan pendedahan mereka kepada bahan kimia berbahaya,” kata Mitch Zeller, Pengarah Pusat Produk Tembakau FDA, dalam kenyataannya.

Sejak hampir dua tahun Juul dan Vuse hanya menjual perisa tembakau dan menthol di AS. – Agensi


Rakyat Malaysia, Korea Selatan berdepan ancaman Pyongyang?

Seorang profesor Pengajian Korea di Universiti Tufts, Amerika Syarikat (AS), tidak menolak kemungkinan Pyongyang akan menyasar rakyat Korea Selatan dan warga tempatan di Malaysia, sebagai tindak balas Kuala Lumpur mengekstradisi ahli perniagaannya ke Amerika Syarikat (AS), minggu lalu.

Walaupun, Dr Sung-Yoon Lee, yakin tindak balas itu tidak akan dilakukan dalam masa terdekat, tetapi beliau percaya serangan siber adalah salah satu bentuk tindak balas oleh Pyongyang.

“Tetapi serangan dan pembunuhan pengganas konvensional tidak dapat diketepikan,” katanya dalam wawancara bersama This Week In Asia South China Morning Post.

“Sasaran senjata kimia seperti yang berlaku terhadap Kim Jong-nam di Malaysia mungkin tidak akan berlaku dalam waktu dekat, tetapi Korea Utara mungkin lebih terdorong untuk melakukan provokasi ringan, seperti melakukan penculikan dan bahkan pembunuhan terhadap warga Korea Selatan di Malaysia,” kata Lee.

Beliau juga mengatakan bahawa rakyat Malaysia atau warga Korea Selatan yang tidak bersalah diculik, mungkin tidak berlaku, sekurang-kurangnya buat masa ini, tetapi ianya tidak boleh diketepikan.

“Pada masa lalu, ada beberapa penculikan warga Korea Selatan dari Eropah. Oleh itu, seseorang tidak dapat menolak kemungkinan adanya penculikan atau pembunuhan warganegara Korea Selatan atau Malaysia pada masa akan datang, ” kata Lee memberi amaran.

Pada 1978, lima wanita – empat rakyat Malaysia dan seorang Singapura – hilang secara misteri setelah diundang ke pesta di atas sebuah kapal di pesisir perairan Singapura.

Ejen perisikan Korea Utara telah lama disyaki berada di belakang kehilangan mereka.

Pyongyang pada 2002 mengaku menculik 13 warga Jepun pada tahun 1970-an dan 80-an untuk membantu melatih perisiknya.

Minggu lalu, seorang ahli peniagaan Korea Utara diekstradisi dari Malaysia ke AS untuk berdepan tuduhan pengubahan wang haram, hingga menimbulkan kemarahan amat sangat Pyongyang, yang langsung memutuskan hubungan diplomatik dengan Kuala Lumpur sambil memberi amaran bahawa Malaysia ‘harus memikul tanggungjawab penuh’ dan ‘menanggung akibatnya’.

Kemarahan Pyongyang itu sebahagiannya dijelaskan bahawa Mun Chol Myong, 55, adalah warga Korea Utara pertama yang diekstradisi ke AS, sekali gus berpotensi membuka jalan kepada lebih banyak tindakan sama akan diambil.

Malah, Penolong Pengarah Bahagian Tindak Balas Perisikan Biro Siasatan Persekutuan (FBI), Alan Kohler berharap ekstradisi ke atas Mun akan membuka jalan kepada lebih banyak warga Korea Utara yang akan dikenakan tindakan sama.

Namun, ada unsur lain yang mencetuskan kemarahan Pyongyang – Mun disyaki seorang perisik – dan Korea Utara bimbang keupayaan AS mendapat maklumat daripadanya, kata penganalisis.

Tindakan mengekstradisi Mun adalah kejadian terbaru yang menjejaskan hubungan Malaysia-Korea Utara, selepas digegarkan dengan pembunuhan saudara tiri pemimpin Korea Utara, Kim Jong-nam, di Kuala Lumpur, empat tahun lalu.

Jong-nam dibunuh oleh dua pembunuh wanita yang melumurkan agen saraf VX ke wajahnya, menyebabkan kematiannya.

Dengan peristiwa pembunuhan itu masih segar dalam ingatan rakyat Malaysia, amaran Korea Utara mengenai ‘akibat’ kerana mengekstradisi Mun, telah mendorong Polis Diraja Malaysia untuk meningkatkan langkah keselamatan di beberapa lokasi sensitif.

Ketua Polis Negara, Tan Sri Abdul Hamid Bador berkata, polis mengambil langkah berwaspada bagi mengelakkan sebarang kemungkinan kejadian yang tidak diingini berlaku di negara ini, susulan kenyataan Korea Utara itu.


Lawak biar intelek, tidak perlu provokasi

Baru-baru ini terdapat pasangan yang didakwa melakukan penghinaan terhadap agama Islam dalam satu acara komedi di ibu kota.

Provokasi seorang wanita ketika membuat persembahan lawak disifatkan ramai sebagai satu penghinaan kepada Islam, wanita berusia 26 tahun itu direman selama tiga hari bermula 10 Julai lalu.

Satu Malaysia terkejut dengan lawak yang dianggap sensitif dan ‘bodoh’ kerana dia pada mulanya memperkenalkan diri sebagai seorang wanita yang sopan dan bertudung, kemudian tergamak membuka baju, kain serta tudungnya usai memberitahu dirinya seorang Muslim dan sudah menghafal 15 juzuk al-Quran.

Malah, lokasi insiden tersebut terjadi, Crackhouse Comedy Club yang terletak di Taman Tun Dr Ismail (TTDI) turut menerima natijahnya.

Di situ, bermulalah polemik dua bahagian puak. Yang menyokong dan yang menentang keputusan atau tindakan dilakukan Dewan Bandaraya Kuala Lumpur (DBKL) yang menutup sementara premis berkenaan.

Tidak hanya disitu, satu lagi video yang kian tular berhubung seorang lelaki dipercayai pemilik premis komedi berkenaan yang melakukan stand up comedy dalam bahasa Tamil memerli orang Melayu dan Bumiputera.

Komedi sepatutnya menjadi ruang atau platform manusia tertawa bertepuk tampar dengan aman bukannya menjadi medan bercakaran antara satu sama lain.

Dalam pada itu,  pelawak berpengalaman, pelawak, pelakon dan penyampai radio Fly FM, Douglas Lim mendakwa, tindakan wanita itu sebagai cubaan memberikan imej buruk terhadap industri lawak jenaka tanah air.

Berang perbuatan melampau wanita berkenaan, Douglas mendakwa, insiden itu mempunyai unsur sabotaj.

“Tindakan wanita ini menjejaskan, mencetuskan kemarahan, penghinaan dan kejutan. Apa yang dilakukannya bukan persembahan komediri.

“Saya beranggapan, perbuatannya mempunyai unsur sabotaj dilakukan oleh seseorang yang tidak bertanggungjawab. Saya juga ada mendengar, wanita ini pernah membuat jenaka sama di tempat lain,” dakwa Douglas.

Douglas, 45, meluahkan rasa simpati terhadap pemilik kelab komedi, Crackhouse Comedy Club yang menjadi lokasi insiden kerana terpaksa berdepan ujian seperti itu.

Sementara itu,  pelakon senior, Fauziah Ahmad Daud atau mesra disapa Ogy  menyifatkan pelawak yang berjenaka dengan isu-isu sensitif adalah tidak kreatif. Seolah geram dengan situasi berlaku, Ogy berkata jika itu adalah anaknya sudah pasti direjamnya.

“Kalau itu anak aku, memang aku dah rejam dah. Orang yang memepersendakan agama dalam berjenaka ini maknanya dia tak kreatif.

“Betul, kreativiti tidak ada had tapi apa sahaja yang menyentuh isu sensitiviti awak jangan sesekali lakukannya. Ia mudah sahaja,” katanya.

Menurut Ogy, sudah menjadi tanggungjawab untuk seorang muslim mempertahankan agama meskipun ada pihak yang kurang senang dengan tindakan tersebut.

Bila perkara itu dah dipaparkan kepada kita, maka tanggungjawab kita untuk bersuara. Saya tak peduli kalau ada artis-artis lain yang nak pertahankan mereka. Itu masalah mereka.

“Sebagai orang Islam saya mesti bersuara bila mereka berkata buruk pada agama saya. Saya tak boleh terima, saya sangat-sangat tak boleh terima itu. Saya akan pertahankan agama dan bangsa saya,” katanya.

Dalam pada itu, Ogy berkata tindakan yang dilakukan oleh individu tersebut bukan lawak jenaka tetapi biadap serta tidak boleh diterima.


1,572 kes baharu, 3 kematian

Kementerian Kesihatan (KKM) memaklumkan jumlah jangkitan harian Covid-19 di seluruh negara dalam tempoh 24 jam semalam (Sabtu, 17 September 2022) turun kepada 1,572 kes berbanding 1,977 pada Jumaat.

Jumlah jangkitan baharu itu turut melibatkan tiga kes import, menurut laman sesawang CovidNOW KKM yang dikemas kini pagi tadi.

Jumlah itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,817,251 kes, dengan 4,754,911 pesakit telah sembuh, termasuk 2,695 pesakit pulih semalam.

Daripada jumlah jangkitan baharu semalam, 1,125 kes melibatkan individu yang telah menerima suntikan dos penggalak vaksin Covid-19, diikuti 278 kes (penerima dua dos); 160 kes (individu tidak divaksinasi); dan sembilan kes (individu yang belum lengkap divaksinasi).

KKM juga memaklumkan sehingga kini, sebanyak 26,032 kes masih aktif, turun sedikit berbanding 27,158 yang dicatat pada Jumaat.

Jumlah itu termasuk, 24,797 pesakit yang masih menjalani kuarantin di rumah (25,912 pada Jumaat); dan empat pesakit ditempatkan di PKRC (lima pada Jumaat).

Jumlah pesakit yang dirawat di hospital pula turun sedikit kepada 1,171, berbanding 1,178 pesakit pada Jumaat, manakala jumlah pesakit yang dirawat di unit rawatan rapi kekal pada 60 orang, dengan 37 daripadanya memerlukan alat bantuan pernafasan (41 pada Jumaat).

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan tiga pesakit meninggal dunia akibat komplikasi Covid-19 semalam, termasuk dua kematian di luar fasiliti kesihatan atau kes brought in death (BID).

Dua kes kematian itu melibatkan Sabah di mana kedua-duanya adalah kes BID, dan satu lagi di Selangor.

Jumlah itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,308 kes, termasuk 7,717 kes brought in death (BID).

Sementara itu, satu kluster baharu Covid-19 melibatkan kumpulan berisiko tinggi dikesan di Selangor, semalam. Kluster Dua Jalan Padang Golf 2 di Hulu Selangor melibatkan 10 jangkitan dengan 100 peratus kes aktif.


66.7 peratus populasi dewasa sudah lengkap suntikan vaksin Covid-19

Sebanyak 86.6 peratus atau lebih 20.26 juta daripada populasi dewasa Malaysia telah menerima sekurang-kurangnya satu dos suntikan vaksin Covid-19 sehingga semalam, 3 September 2021.

Sementara lebih 15.6 juta atau 66.7 peratus lagi melengkapkan dos masing-masing, lapor Jawatankuasa Khas Jaminan Akses Bekalan Vaksin Covid-19 (JKJAV), hari ini.

Wilayah Persekutuan Labuan dan Lembah Klang – merangkumi Selangor, Kuala Lumpur dan Putrajaya – berkongsi 95 peratus daripada populasi dewasa yang telah melengkapkan dua suntikan vaksin.

Sabah kekal negeri terendah kadar peratusannya apabila merekodkan 42.4 peratus daripada populasi dewasa yang telah melengkapkan suntikan vaksin, termasuk vaksin dos tunggal CanSino.

Sejak Program Imunisasi Covid-19 Kebangsaan (PICK) dilancarkan Februari lalu sehingga semalam, lebih 35.84 juta dos, termasuk dos tunggal, telah diberikan kepada penerima di seluruh negara, membabitkan 20,261,734 dos pertama dan 15,606,818 dos kedua.

Menurut data JKJAV, Lembah Klang merekodkan jumlah tertinggi pemberian vaksin iaitu melebihi 12.77 juta dos, membabitkan 6,916,952 dos pertama dan 5,854,226 dos kedua.

Semalam sahaja, sebanyak 321,349 dos diberikan membabitkan 143,831 penerima dos pertama dan 177,518 penerima melengkapkan dos kedua masing-masing.


Pelajar perempuan Tingkatan Empat disyaki dibunuh kekasih

Seorang pelajar perempuan Tingkatan Empat mati disyaki dibunuh kekasihnya selepas dikatakan berlaku perselisihan faham di rumah lelaki berkenaan di Kampung Idaman, Pandamaran, Klang, pagi semalam.

Polis menerima panggilan kira-kira jam 3.40 pagi berhubung penemuan seorang remaja perempuan dalam keadaan tidak sedarkan diri di halaman rumah itu.

“Pada jam 2 pagi semalam, suspek dipercayai membawa mangsa ke bilik di rumahnya, kemudian berlaku perselisihan faham dan suspek dipercayai menyebabkan kematian mangsa.

“Siasatan juga mendapati, suspek mengangkat mangsa dan membawa keluar dari bilik hingga ke halaman rumah itu,” kata Ketua Polis Daerah Klang Selatan Asisten Komisioner Cha Hoong Fong.

Menurutnya suspek meminta bantuan ahli keluarganya yang kemudian menghubungi polis memaklumkan mengenai kejadian itu dan kematian mangsa disahkan oleh pegawai perubatan yang tiba di lokasi berkenaan

“Hasil pemeriksaan awal pada badan mangsa mendapati terdapat beberapa kesan calar dan lebam di muka serta leher.

“Bedah siasat yang dijalankan pula mendapati punca kematian adalah disebabkan lemas akibat ditekup disyaki dengan menggunakan bantal dan bantal itu dijadikan barang bukti kes,” katanya menurut BH.

Mangsa adalah seorang perempuan berumur 16 tahun yang juga pelajar sekolah di Lembah Klang manakala suspek yang berusia 24 tahun tidak bekerja.

“Suspek berkenalan dengan mangsa selama setahun dan hubungan mereka diketahui keluarga malah suspek sudah beberapa kali membawa mangsa ke rumah itu.

“Bagaimanapun ketika kejadian, ibu bapa serta abang suspek sedang tidur dan mereka tidak mendengar bunyi bising, hanya dikejutkan oleh suspek selepas kejadian itu,” katanya.

Suspek yang tiada rekod lampau kini ditahan reman hingga 3 Julai depan bagi membantu siasatan dan kes disiasat mengikut Seksyen 302 Kanun Keseksaan.

“Orang ramai yang mempunyai maklumat berkaitan kejadian ini diminta untuk menyalurkannya terus kepada IPD Klang Selatan di talian 03-33762222 atau mana-mana balai polis yang berhampiran,” katanya.


Covid-19: Kelantan adakan solat hajat

Kerajaan Kelantan meminta rakyat negeri itu mengadakan solat hajat di masjid atau rumah masing-masing susulan peningkatan kes Covid-19 di negeri itu sejak kebelakangan ini.

Menteri Besar, Datuk Ahmad Yakob berkata, tindakan penguatkuasaan Perintah Kawalan Pergerakan (PKP) di tujuh daerah mulai 16 hingga 29 April menunjukkan kes Covid-19 di Kelantan naik mendadak.

“Sepanjang tempoh PKP semua rakyat diminta untuk mengadakan solat hajat di masjid dan kediaman masing-masing dan memperbanyakkan bacaan al-Quran dan bersedekah.

“Mudah-mudahan dengan amalan taqarub tersebut dan dengan keberkatan bulan Ramadan wabak ini dapat dibendung,” kata dalam satu kenyataan, hari ini.

Beliau juga menyeru kepada seluruh rakyat negeri ini semua pihak untuk sama-sama mengambil peranan dan tanggungjawab bagi membendung penularan dengan memastikan saranan serta prosedur operasi standard (SOP) yang ditetapkan sentiasa dipatuhi.

Sementara itu, katanya, Kelantan juga mencatat kadar kebolehjangkitan yang tinggi di Malaysia iaitu pada kadar 1.32 berbanding kadar kebangsaan 1.19.

“Masih terdapat 2,627 sampel yang belum mendapat keputusan ujian. Lebih membimbangkan lagi, penggunaan katil hospital dan PKPRC semakin meningkat,” katanya.


Warganet bidas Noraini yang letak jawatan dilantik semula menteri

Selepas pengumuman pelantikan semula Datuk Seri Noraini Ahmad sebagai Menteri Pengajian Tinggi dalam barisan Kabinet, majoriti warganet mengkritik hebat Ketua Wanita UMNO tersebut yang dikatakan menjadi salah seorang punca kerajaan sebelum ini jatuh.

Tinjauan dalam media sosial khususnya di laman Twitter, kebanyakkan pengguna media sosial itu menyindir Noraini yang dilantik semula walhal diketahui umum beliau antara Ahli Parlimen (MP) UMNO yang berada dalam kem Presiden UMNO, Datuk Seri Ahmad Zahid Hamidi.

“Paling lawak Noraini resign tapi dilantik semula. Portfolio sama pulak tu,” kata @raafiqzakaria dalam ciapan di Twitter.

Orang ramai melihat keputusan melantik semula Noraini sebagai melucukan ekoran tindakannya meletak jawatan sebelum ini yang mengikut telunjuk parti khususnya Zahid.

“Tiada perkara yang lebih kelakar berbanding Noraini yang letak jawatan Menteri Pengajian Tinggi, hanya untuk dilantik semula selepas tiga minggu,” kata @mirzadaniel0711 dalam ciapannya di Twitter.

Sementara itu pengguna Twitter, @iamshahshariff pula membidas Noraini yang dilihat tidak berfungsi sepenuhnya sepanjang berada di Kementerian Pengajian Tinggi (KPT).

“Noraini letak jawatan lepas itu dilantik semula jadi Menteri KPT. Dia ni bukan function (berfungsi) sangat pun,” katanya.

Untuk rekod, Noraini mengikut jejak MP Lenggong Datuk Seri Shamsul Anuar Nasarah yang meletak jawatan sebagai Menteri Tenaga dan Sumber Asli terlebih dahulu, ia ekoran keputusan Majlis Tertinggi UMNO yang diumumkan Zahid menarik sokongan terhadap Tan Sri Muhyiddin Yassin dan kerajaan Perikatan Nasional (PN).

Bagaimanapun, Shamsul Anuar tidak tersenarai dalam barisan Kabinet yang diumumkan Perdana Menteri Datuk Seri Ismail Sabri Yaakob hari ini.

Ismail Sabri hari ini mengumumkan barisan kerajaannya dengan mengekalkan jumlah 31 kementerian merangkumi 31 Menteri dan 38 Timbalan Menteri dengan keseluruhan berjumlah 70 orang termasuk Perdana Menteri.

Selain itu, terdapat kementerian masih kekal mempunyai dua Timbalan Menteri antaranya Kementerian Kewangan, Kementerian Pendidikan, Kementerian Kesihatan serta Kementerian Perusahaan, Perladangan dan Komoditi.

Dalam pada itu, Ismail Sabri berkata, barisan Kabinet itu dipilih daripada kombinasi mereka yang berpengalaman, diyakini mampu membantu negara memulihkan ekonomi dengan menyokong usahawan, memudah cara perniagaan dan merancakkan semula aktiviti ekonomi serta meningkatkan keyakinan pelabur.


Mayat lelaki dewasa mangsa ke-26 tanah runtuh Batang Kali ditemukan

Jabatan Bomba dan Penyelamat Malaysia (JBPM) menemukan mayat mangsa ke-26 tragedi tanah runtuh di Batang Kali, Selangor, pagi ini (21 Disember 2022), tujuh hari selepas kejadian.

“Pasukan Mencari dan Menyelamat SAR Operasi Tanah Runtuh telah berjaya menemui mangsa yang ke 26 pada jam 11.16 pagi iaitu seorang lelaki dewasa di sektor B.

“Operasi mengeluarkan mangsa sedang dilakukan,” kata Agensi Pengurusan Bencana Negara (NADMA) yang memetik sumber JBPM, hari ini.

Pada 16 Disember lalu, tanah runtuh menyebabkan tapak perkhemahan Father’s Organic Farm di Jalan Batang Kali – Gohtong Jaya, tertimbus. Sehingga kini hanya 61 daripada peserta perkhemahan terdiri daripada keluarga sebuah sekolah terselamat.

Terdahulu, mayat seorang budak perempuan mangsa ke-25 ditemukan tertimbus pada kedalaman lebih 17 meter daripada aras tanah di lokasi tragedi, malam tadi.

Ketua Polis Daerah Hulu Selangor, Superintendan Suffian Abdullah, berkata mayat kanak-kanak anggaran umur antara 6 hingga 10 tahun itu berada berdekatan batu yang dianggarkan lebih besar daripada jengkaut.

“Ketika ditemui, kanak-kanak perempuan itu ditemui dengan berpakaian lengkap baju tidur berwarna merah jambu.

“Berdekatan mangsa juga terdapat empat beg yang mengandungi pakaian dan komputer riba namun tiada pengenalan diri bersama mayat.

“Mayat sudah dihantar ke Hospital Sungai Buloh untuk proses bedah siasat,” katanya kepada pemberita mengenai situasi terkini operasi mencari dan menyelamat (SAR) mangsa tanah runtuh di tapak perkhemahan, Father’s Organic Farm, Jalan Genting, di sini hari ini.

Mayat itu ditemui di Sektor C (Riverside) dan operasi SAR yang memasuki hari keenam itu akan menumpukan di kawasan terakhir mayat itu ditemui.

Sementara itu, Penolong Pengarah Operasi Jabatan Bomba dan Penyelamat Malaysia (JBPM) Selangor, Hafisham Mohd Noor, berkata sebelum ini pihaknya sudah mengorek tanah di kawasan berkenaan dengan kedalaman lebih 12 meter daripada aras tanah.


Mangsa pertama lemas banjir di Shah Alam ditemui

Satu mayat lelaki, dipercayai mangsa lemas pertama banjir di Selangor, ditemukan di jalan masuk utama ke Pangsapuri Alam Idaman, Seksyen 22 dekat sini malam ini.

Ketua Polis Daerah Shah Alam ACP Baharudin Mat Taib berkata pihaknya menerima maklumat berkenaan penemuan mayat lelaki berusia lingkungan 30-an, yang merupakan penghuni Pangsapuri Residensi Hijauan, Seksyen 22 kira-kira pukul 7.50 malam.

Kes diklasifikasikan sebagai mati mengejut, katanya dalam kenyataan hari ini lapor Bernama.

Terdahulu tular di media sosial berkenaan penemuan satu mayat lelaki oleh orang awam selepas paras air di hadapan pangpapuri itu mulai surut.

Sementara itu Pengarah Bomba Selangor Norazam Khamis menafikan dakwaan di laman Twitter kononnya bot persendirian tidak dibenarkan untuk digunakan bagi menyelamatkan mangsa banjir di kawasan Taman Sri Muda, Seksyen 25 dekat sini.

“Tak. Bomba tak pernah cakap, (namun) berisiko jika bot mengalami kemalangan,” katanya.


Annuar diajak bersama PAS

Bekas Ahli Parlimen Ketereh, Tan Sri Annuar Musa dialu-alukan untuk bersama PAS tidak lama selepas beliau menyuarakan keinginan untuk menyertai parti politik.

Timbalan Presiden PAS, Datuk Seri Tuan Ibrahim Tuan Man berkata bekas Setiausaha Agung UMNO itu memiliki pengalaman yang mesti dimanfaatkan namun pandangan beliau tidak kuat jika tidak bersama parti politik.

“Peranan beliau untuk melihat parti Melayu bersama seharusnya diteruskan bersama PAS.

“Malah Tuan Ibrahim menambah Annuar bukanlah asing bagi PAS.

“Kami banyak bersama dalam perbincangan semasa dalam Muafakat Nasional lalu,” katanya seperti dilapor FMT.

Semalam, Annuar yang dipecat UMNO pada Disember lalu menyuarakan hasrat untuk kembali berpolitik secara berparti, dan ingin menyertai parti yang sesuai dengan perjuangannya.

Annuar menyifatkan perjuangannya untuk menegakkan syiar agama dan membela bangsa serta negara.

Beliau ketika ini bersama NGO, Muafakat Nasional, yang diaktifkan selepas Pengerusi Pakatan Harapan Datuk Seri Anwar Ibrahim menjadi perdana menteri.

“Sebagai ahli politik, beliau seharusnya bersama dengan parti dalam memperjuangkan sesuatu perkara. Tanpa bersama parti politik, tentunya pandangan beliau tidak kuat berbanding parti,” kata Tuan Ibrahim.

Annuar sebelum dipecat dilihat lantang mengkritik Presiden UMNO Datuk Seri Ahmad Zahid Hamidi malah dilabel ‘mesra Bersatu’. Pemecatan beliau mengikut fasal yang memberi hak kepada majlis kerja tertinggi UMNO melucutkan keahlian.


Ringgit boleh menyusut ke paras RM3.70 berbanding dolar hujung 2024

Firma penyelidik perbankan meramal nilai ringgit boleh menyusut ke paras RM3.70 berbanding dolar Amerika Syarikat (AS) menjelang akhir tahun depan.

Ketua Ahli Ekonomi Maybank Investment Bank, Suhaimi Ilias berkata jangkaan tersebut dibuat berdasarkan data pertumbuhan China yang kukuh dan ekonomi AS yang bertahan.

Perkembangan di dua kuasa besar ekonomi dunia itu akan menyokong pertumbuhan Malaysia yang turut akan menjadi kukuh, sekali gus menyokong mata wang tempatan.

“Kadar inflasi juga mereda dan kekal pada tahap yang boleh diurus. Bank Negara Malaysia (BNM) turut berkemungkinan tidak akan menaikkan Kadar Dasar Semalaman (OPR) kerana bank pusat itu melihat bahawa kadar faedah berada pada paras normal, namun perbezaan kadar faedah dengan AS sepatutnya melebar apabila Rizab Persekutuan (Fed) mengurangkan kadar.

“Dalam senario ini, nilai AS berbanding ringgit sepatutnya mencecah RM4.30 menjelang akhir tahun ini dan menghampiri paras RM3.70 menjelang akhir 2024,” katanya dalam satu nota penyelidikan hari ni.

Bagaimanapun, dalam senario terburuk, Suhaimi berkata, ringgit mungkin mencecah sekitar RM4.70 berbanding dolar AS pada akhir 2023 dan menghampiri paras RM5.00 menjelang akhir 2024.

“Ini berlaku jika inflasi Malaysia meningkat sebagaimana yang dihadapi di AS yang ekonominya juga mencatat kemelesetan.

“BNM mungkin menaikkan kadar untuk menangani inflasi yang tinggi tetapi kadarnya mungkin masih ketinggalan berbanding AS, di tengah-tengah kebimbangan keadaan ekonomi tempatan,” katanya.

Sementara itu, beliau menjelaskan, dalam kes asas ringgit mungkin berakhir pada paras sekitar RM4.57 menjelang akhir tahun dan kira-kira RM4.20 pada 2024.

“Dalam keadaan ini, Malaysia masih akan mencatatkan pertumbuhan positif di tengah-tengah pemulihan di China dan inflasi juga berkurangan.

“BNM mungkin tidak menaikkan kadar faedah dengan bank pusat melihat pada tahap normal sekali lagi tetapi berdasarkan pengurangan kadar faedah dari Fed serta perbezaan kadar mungkin meningkatkan manfaat ringgit,” katanya.

Ringgit meneruskan penurunannya berbanding dolar AS pada sesi awal hari ini selepas minat risiko dalam pasaran tempatan terjejas disebabkan pengukuhan ketara mata wang negara maju itu menjelang Mesyuarat Jawatankuasa Terbuka Persekutuan AS (FOMC).

Bulan lalu, OCBC Bank dalam laporan tinjauan ekonomi separuh kedua 2023 berkata, prestasi lemah ringgit berbanding negara serantau adalah disebabkan oleh enam faktor yang memberi tekanan kepada mata wang tempatan itu.

Bank itu berkata, faktor luaran adalah termasuk penurunan renminbi ekoran kelemahan ekonomi China, kekuatan dolar AS, kadar pulangan hasil perbendaharaan AS yang jauh lebih tinggi daripada Malaysia serta kelemahan umum dalam harga minyak.

Faktor domestik pula termasuk lebihan akaun semasa yang semakin berkurangan dan langkah berhati-hati BNM mengetatkan dasar monetari selepas penurunan Indeks Harga Pengguna (IHP) utama.

Terdahulu, penganalisis menjelaskan bahawa nilai wajar bagi ringgit diunjurkan berada pada paras antara RM4.10 hingga RM4.37 berbanding dolar AS.


Dua ADUN DAP dilantik jadi Exco Melaka, umum Rauf

Seramai 10 Ahli Dewan Undangan Negeri (ADUN) Melaka dilantik sebagai Timbalan Ahli Majlis Mesyuarat Kerajaan Negeri (Exco) bagi mengukuhkan struktur pentadbiran Kerajaan Perpaduan di negeri itu.

Barisan pentadbiran kerajaan negeri baharu diumumkan Ketua Menteri Melaka Datuk Seri Ab Rauf Yusoh itu menyaksikan dua ADUN DAP dilantik sebagai Exco, ia selari dengan pendirian mewujudkan kerajaan perpaduan di peringkat negeri itu.

Bagi pentadbiran kerajaan negeri baharu ini, Rauf mengumumkan senarai 10 Timbalan Exco berkenaan selepas Majlis Mesyuarat Kerajaan Negeri (MMKN) malam ini berkata komposisi barisan Timbalan Exco terdiri daripada dua ADUN daripada Pakatan Harapan (PH) dan lapan ADUN daripada Barisan Nasional (BN).

Beliau berkata daripada jumlah itu, lapan merupakan muka baharu manakala dua lagi adalah bekas Exco kerajaan negeri sebelum ini.
Pada sidang media selepas MMKN berkenaan, Ab Rauf berkata ADUN Rim Datuk Khaidhirah Abu Zahar dilantik sebagai Timbalan Exco Perancangan Ekonomi, Kewangan, Hal Ehwal Tanah, Agensi Bukan Kerajaan, Pelaburan, Perindustrian dan Pembangunan Teknikal dan Vokasional (TVET).

ADUN Taboh Naning Zulkiflee Mohd Zin pula dilantik sebagai Timbalan Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana manakala ADUN Serkam Datuk Zaidi Attan dilantik memegang jawatan Timbalan Exco Pelancongan, Warisan, Seni dan Budaya.

Turut dilantik, ADUN Kota Laksamana Low Chee Leong (Timbalan Exco Kemajuan Desa, Pertanian dan Keterjaminan Makanan), ADUN Duyong Mohd Noor Helmy Abdul Halim (Timbalan Exco Sains, Teknologi, Inovasi dan Komunikasi Digital).

Selain itu, ADUN Bandar Hilir Leng Chau Yen dilantik sebagai Timbalan Exco Pembangunan Wanita, Keluarga dan Komuniti manakala ADUN Sungai Rambai Siti Faizah Abdul Azis dilantik Timbalan Exco Kesihatan, Sumber Manusia dan Perpaduan.

Bagi jawatan Timbalan Exco Kerja Raya Infrastruktur, Kemudahan Awam dan Pengangkutan pula ialah Zahari Abd Kalil (ADUN Durian Tunggal) dan ADUN Kuala Linggi Rosli Abdullah dilantik Timbalan Exco Pendidikan, Pengajian Tinggi dan Hal Ehwal Agama.

ADUN Pantai Kundor Tuminah Kadi @ Mohd Hashim pula dilantik Timbalan Exco Pembangunan Usahawan Koperasi dan Hal Ehwal Pengguna.

“Bagi jawatan Timbalan Exco Belia, Sukan dan Badan Bukan Kerajaan pula, kita masih belum putuskan kerana kita masih menunggu keputusan mereka yang tidak dapat dihubungi,” katanya.

Sementara itu, Ab Rauf berkata bagi jawatan Timbalan Speaker Dewan Undangan Negeri pula, ia akan diputuskan kemudian memandangkan Khaidhirah telah dilantik sebagai Timbalan Exco negeri.


Debat Anwar-Najib 12 Mei

Debat Perdana antara Ketua Pembangkang Datuk Seri Anwar Ibrahim dan bekas Perdana Menteri Datuk Seri Najib Razak akan diadakan pada 12 Mei depan.

Debat itu akan diadakan di Dewan Tunku Canselor, Universiti Malaya (UM), pada jam 9 malam.

Perkara itu diumumkan oleh Pengarah Komunikasi PKR Fahmi Fadzil dan Ketua Penerangan BN Selangor Isham Jalil pada sidang media bersama di Kuala Lumpur, hari ini.

“Debat Perdana ini akan dapat disaksikan secara langsung sama ada melalui saluran media-media yang akan diumum kemudian atau secara fizikal di Dewan Tunku Canselor atas jemputan Anwar dan Najib.

“Maklumat terperinci berhubung kehadiran fizikal akan diumum kemudian,” kata kenyataan kedua-duanya.

Secara amnya format Debat Perdana ini akan merangkumi tiga bahagian iaitu:

Pertama, berhubung permasalahan yang dihadapi syarikat minyak dan gas, Sapura Energy serta sama ada ianya perlu diselamatkan atau tidak;

Kedua, berhubung ‘Masa Depan Malaysia’ merangkumi aspek ekonomi, politik, urus tadbir serta hala tuju negara; dan

Ketiga, sesi soal jawab.

Debat Perdana ini dijangka memberi peluang kepada rakyat Malaysia untuk menilai dan meraikan idea, hujah serta pandangan yang berbeza dalam suasana aman yang mencerminkan budaya berpolitik yang lebih matang.


Lawan dan lawan insya-Allah kita akan menang: PM

Perdana Menteri Tan Sri Muhyiddin Yassin mengajak rakyat terus melawan Covid-19 kerana beliau yakin dengan izin dan pertolongan Allah, negara akan bebas daripada pandemik yang turut melingkari seluruh dunia.

Pada masa sama beliau berkata kelonggaran bagi individu yang melengkapkan dua dos suntikan vaksin akan diputuskan pada mesyuarat Majlis Pemulihan Negara minggu depan.

“Kelonggaran itu bagi memberi faedah atau keistimewaan kepada mereka yang lengkap dos vaksin mereka… dan lepas itu kita akan umumkan apakah kelonggaran-kelonggaran kepada mereka yang dapat dua dos ini supaya mereka tidak terus ‘terikat’.

“Perlu ada beberapa kelebihan (advantage) untuk mereka,” katanya selepas melakukan lawatan ke syarikat farmaseutikal Pharmaniaga LifeScience Sdn Bhd di Puchong, Selangor, hari ini.

Perdana Menteri berkata kelonggaran itu mungkin termasuk pergerakan untuk membeli-belah, atau sekurang-kurangnya rentas daerah.

Terdahulu menerusi Facebook rasmi beliau, Perdana Menteri berkata susulan pelaksanaan ‘Operation Surge Capacity’ di Kuala Lumpur dan Selangor seramai 6.1 juta populasi dewasa di kedua-dua negeri itu akan menerima sekurang-kurangnya satu dos vaksin Covid-19 menjelang 1 Ogos nanti.

“Ini melibatkan pemberian vaksin pada kadar 1.3 juta dos sehingga 25 Julai 2021 dan 1.3 juta dos lagi antara 26 Julai hingga 1 Ogos 2021.

“Sehingga kini, 3.5 juta populasi dewasa di Selangor dan KL telah menerima sekurang-kurangnya satu dos vaksin. Ini adalah tindakan segera kerajaan untuk menangani kenaikan kes-kes positif secara mendadak di Selangor dan KL.

“Data-data menunjukkan kes-kes Covid-19 yang serius mencatat penurunan yang ketara dengan pemberian vaksin,” katanya.

Perdana Menteri memberi contoh dalam kalangan kumpulan warga emas berusia 60 tahun ke atas, trend kemasukan ke Hospital Sungai Buloh bagi kes positif Kategori 4 dan 5 mengalami penurunan melebihi 50 peratus dalam tempoh sebulan lalu.

Katanya, kumpulan warga emas adalah fasa 2 dalam pemberian vaksin Covid-19 dan kini impak positif pemberian vaksin ini mulai dapat dilihat.

“Begitu juga bagi petugas Kementerian Kesihatan (KKM) di mana mereka telah menerima vaksin Covid-19 lebih awal lagi. Didapati hanya 1.26 peratus dalam kalangan petugas KKM dijangkiti Covid-19 selepas lengkap divaksinasi. Sebanyak 99.8 peratus daripada mereka pula hanya mengalami gejala ringan atau tidak bergejala dan tiada yang mengalami Covid-19 Kategori 5.

“Satu lagi contoh ialah Labuan, iaitu tempat di mana varian delta mula dikesan di negara kita. Kerajaan telah mengambil tindakan segera dengan menambah bekalan vaksin untuk Labuan.

“Hasilnya, jumlah kes positif dan kes kematian akibat Covid-19 di Labuan telah dapat dikurangkan dengan peningkatan kadar vaksinasi.
Selain itu, penjelasan Ketua Pengarah Kesihatan Malaysia bahawa lebih 90 peratus kes positif Covid-19 di negara kita adalah dalam kategori satu dan dua agak melegakan kita,” katanya.

Perdana Menteri berkata beliau telah mengarahkan KKM supaya lebih bersedia untuk menerima kemasukan pesakit Covid-19 ke hospital dan memberikan rawatan yang terbaik memandangkan dunia sedang mencatatkan trend kenaikan kes-kes Covid-19 dengan kemunculan varian-varian baharu yang lebih ganas.

“Kita semua sedang berusaha untuk melawan Covid-19. Kita mesti sentiasa tabah dan cekal untuk terus lawan dan lawan. Insya-Allah, kita akan menang akhirnya,” katanya.